گرێبەستەکانی ئێران لەگەڵ حکوومەتی عێراق، ئەمریکای نیگەران کردووە\nبە سەرۆکایەتی حەسەن روحانی سەرۆک کۆماری ئێران شاندێکی باڵای ئەو وڵاتە بە ئامانجیپەرەپێدانی پێوەندییەکانی نێوان عێراق و ئێران و واژوکردنی کۆمەڵێک گرێبەستسەردانی عێراقی کردووە . باس لەوە دەکرێ ژمارەی گرێبەستەکان 20ی تێپەڕاندووە و ئەمەش نیگەرانیی ئەمەریکای لێ کەوتووەتەوە چونکە دوایین بڕیاری ترەمپ لەبارەی عێراق ئەوە بووە هەژموونی ئێران بەسەر عێراق نەهێڵێت.\nحکوومەتی ئێران ئەگەر لە چەند ساڵی رابردوودا جۆرێک هەژموونی سەربازی و تەناهیی بەسەر عێراقدا بووبێت ئەوا لە بارەی ئابووریشەوە جێ پەنجەی لەو وڵاتە دیارە و بە تایبەتی دوای کشانەوەی ئەمەریکا لە رێککەوتنی ناوکیی و سەپاندنی سزاکان لە دژی ئێران، ئێران ویستوویەتی بە پەرەپێدانی پێوەندییە بازرگانییەکانی لەگەڵ عێراقدا ئەم سزایانە سووک بکات.\nلە ساڵی رابردوودا ئاستی قەبارەی بازرگانیی نێوان ئێران و عێراق گەیشتووەتە 12 ملیار دۆلار و گرنگترین پەیامی حەسەن روحانیش دوای گەیشتن بە بەغدا ئەوە بووە قەبارەی ئەو ئاڵوگۆڕە بازرگانییە بۆ 20 ملیار دۆلار بەرز بکاتەوە.\nئێران بەشێکی بەرچاو لە بەرهەمەکانی خۆی هەناردەی بازاڕەکانی عێراق دەکات و گرنگترین کەرتیش کە بە گرنگترین کێشەی حکوومەتی عێراق هەژمار دەکرێت و دەکرێ ببێت بە پڕداهاتترین سەرچاوە بۆ ئێران کەرتی کارەبایە و لەو سەردانەشدا لە بواری دابینکردنی زیاتری وزە و فرۆشتنی گازی سروشتی گرێبەستی نوێ ئەنجام دراون.\nمەحمود واعزی بەرپرسی نووسینگەی حەسەن رووحانی سەرۆک کۆماری ئێران بۆ میدیاکانی باسی لەوە کردووە کە لە پێنج بواری گرنگدا چەندین گرێبەستیان لەگەڵ حکوومەتی عێراقدا واژوو کردووە یەکێک لەوانەی ئەوەیە رەزامەندی نیشان دراوە هیچ پارەیەک لە هاوولاتیان و گەشتیارانی ئێرانی و عێراقی وەرنەگیرێت کە سەردانی وڵاتی یەکتر دەکەن و هەندێک هەنگاو ماوە کە هەوڵ دەدەن تا نەورزۆز ئەم کێشەیە چارەسەر بکەن. پرسی ئەمنی و هەماهەنگی بۆ بۆنە ئایینییەکانی شیعە و پاراستنی سنوور بەشێکی تری رێککەوتنەکانن وهاوکات لە بواری دەرمان و پێداویستی پزیشکی گرێبەست کراوە. لەبواری گواستنەوەی وشکاییش بڕیارە هێڵی ئاسنی شەلەمچە بە بەسڕا گرێ بدرێت.\nهەناردەکردنی گازی زیاتر بۆ عێراق و پەرەپێدانی کێڵگە هاوبەشەکان بەشێکی ترن لە گرێبەستەکان و دەگوترێت بە گشتی لە بواری پیشەسازی وبازرگانی سەرووی 20 گرێبەست لەو سەردانەدا واژوو کراون.\nئێران لە دۆخێکدایە پێویستی بە پارەیە و بە دانپێدانانی بەرپرسانی ئێران هەر دوێنێ 200 ملیۆن دۆلار لە قەرزی کڕینی کارەبا لە عێراقەوە چووەتە سەر حسابی ئێران.\nپێویستە بگوترێت لەو کاتەوە عێراق ئازادکراوە بە بەهای شەش ملیار و 200 ملیۆن دۆلار ئێران کارەبای بەو وڵاتە فرۆشتووە و کە لەو بڕە سەرووی پێنج ملیار و 200 ملیۆن دۆلاری وەرگیراوە و ئەوەی تر هێشتا رادەستی ئێران نەکراوە.\nهەر دوو وەزارەتی کارەبای ئێران و عێراقیش لەسەر ئەوە رێککەوتوون کە تا کۆتایی 2020 بەفیڕۆچوونی وزە بە رێژەی 30%کەم بکەنەوە.\nئەنجامدانی گرێبەستی نوێی ئێران لەگەڵ عێراق بە تایبەتی لە بواری وزە لە دوای ئەوە دێت کە ماوەی رابردوو دۆناڵد ترەمپ سەرۆکی ئەمەریکا بە ئاشکرا ئەوەی باس کرد کە پلانیان هەیە چیتر عێراق پشت بە وزەی ئێران نەبەستێت و بە پڕۆژە و پلانی نوێ کارێک بکەن عێراق لەم بوارەدا پشت بە خۆی ببەستێت.\nمەبەستەکەی ترەمپ بەگشتی ئەوە بووە عێراق لە ژێر هەژموونی ئێران دەرباز بکات. ئێستاش کە باس لەو ژمارە زۆرە گرێبەستە بازرگانی و ئابووری و ئەمنییە دەکرێت ئەمەریکای نیگەران کردووە.\nبرایان هوک نوێنەری سەرۆکی ئەمەریکا بۆ کاروباری ئێران نارەزایەتی خۆی لەو سەردانەی بەرپرسانی ئێران بۆ بەغدا دەربڕی و تەنانەت هۆشداری ئەوەی دا کە ئێران دەیەویت عێراق بکات بە یەکێک لە پارێزگاکانی خۆی. میدیاکانی رۆژئاوا باسیان لەوە کردووە ئەمەریکا سەرەڕای ئەوەی کە ئەو پارە زۆرەی لە عێراق خەرج کردووە، سەرۆکەکەی دەبێت بە شەوی تاریک وبە نهێنی بچێتە عێراق و گڵۆپی فڕۆکەش بکوژێنێتەوە کەچی سەرۆکەکەی ئێران بە ئاشکرایی و بە رۆژی رووناک دەچێت و بە گەرمیش پێشوازی لێ دەکرێت.


ماڵپەری فیردەوس | ئایا کاتی باوێشک چی بکرێت باشە ؟\nسەردێری پرسیار:ئایا کاتی باوێشک چی بکرێت باشە ؟\nبەرواری دانان :2018-10-07 کۆدی پرسیار:356\nپرسیار // ئایا کاتی باوێشک چی بکرێت باشە ؟\nوەلام // زانایان دەلێن باوێشک باش نییە بەتایبەتی لەناو نوێژ ، چەند بۆی دەکرێت با ڕەتی بکاتەوە ، ئەوەی سونەت بێت کاتی باوێشک یان فەرموودە ھاتبێت ئەمانەن :\nیەکەم // دەبێت باوێشک ڕەت بکەیتەوە یان قوت بدات چەند بۆت بکرێت بە داخستی دەم بەھۆی لێوەکان .\nدووەم // دەبێت دەستت لەسەر دەمت دابنێی کاتی باوێشک جا چ دەستی ڕاست بێت یان چەپ ھیچ جیاوازی نییە .\nسێیەم // دەبێت بێ دەنگ بیت و نەڵێیت : ھا چونکە دەنگێکی ناشرینە و ڕوون نییە ، سونەتە قسە نەکەیت ھەتا باوێشکت تەواو دەبێت .\nعَنْ أَبِي هُرَيْرَةَ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ : (( إِنَّ اللَّهَ يُحِبُّ الْعُطَاسَ ، وَيَكْرَهُ التَّثَاؤُبَ ، فَإِذَا عَطَسَ فَحَمِدَ اللَّهَ فَحَقٌّ عَلَى كُلِّ مُسْلِمٍ سَمِعَهُ أَنْ يُشَمِّتَهُ ، وَأَمَّا التَّثَاؤُبُ فَإِنَّمَا هُوَ مِنْ الشَّيْطَانِ فَلْيَرُدَّهُ مَا اسْتَطَاعَ فَإِذَا قَالَ : هَا ضَحِكَ مِنْهُ الشَّيْطَانُ )) رواە مسلم (2994) .\nواتە : خوای گەورە پژمینی خۆش دەوێت و باوێشکی خۆش ناوێت ، ئەگەر یەکێک لە ئێوە پژمی سوپاسی خوا کرد حەقە لەسەر ھەموو موسلمانێک کە گوێ لێ دەبێت وەلامی بداتەوە " بلێت : یرحمك اللە " ، بەلام بۆ باوێشک با ڕەتی بکاتەوە چەند توانای ھەیە ، ئەگەر وتی : ھا شەیتان پێی پێ دەکەنێت .\nعن أَبِي سَعِيدٍ الْخُدْرِيِّ رَضِيَ اللَّهُ عَنْهُ قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : (إِذَا تَثَاوَبَ أَحَدُكُمْ فَلْيُمْسِكْ بِيَدِهِ عَلَى فِيهِ ، فَإِنَّ الشَّيْطَانَ يَدْخُلُ) .مسلم (2995) .\nواتە : ئەگەر یەکێک لە ئێوە باوێشکی ھات با دەست لەسەر دەمی دابنێ ، چونکە شەیتان دەچێتە ناو دەمی .\nواتە : ئەگەر یەکێک لە ئێوە باوێشکی ھات لە ناو نوێژ با قوتی بدات چەند توانای ھەبێت .\nئیمام النووی ڕەحمەتی خوای لێ بێت دەفەرمووێت : (( باوێشک چ لەناو نوێژ بێت یان لە دەرەوەی نوێژ سونەتە دەستت لەسەر دەمت دابنێی ، وە باش نییە نوێژکەر دەستی لەسەر دەم دابنێ ئەگەر پێویستی پێی نەبێ وەک باوێشک و شتی تری ھاوشێوەی باوێشک . )) "الأذكار " ( ص 346 ) .\nسفارینی ڕەحمەتی خوای لێ بێت دەفەرمووێت : (( مامۆستای من التَّغْلِبِيُّ خوا گۆڕی فراوان بکات بە منی وت : ئەگەر دەمت داپۆشی کاتی باوێشک بە دەستی چەپ بە پشتی دەست دابپۆشە نەک ناو لەپ ، ئەگەر بە دەستی ڕاست دەمت داپۆشی ئەوە بە ناو لەپ دایپۆشە . )) "غذاء الألباب" (1/348) .\nابن عثیمین ڕەحمەتی خوای لێ بێت دەفەرمووێت : (( نەم زانیووە پێغەمبەر سەلامی خوای لێ بێت دەستی دانابێتە سەر دەمی کاتی باوێشک ، بەلکو جێگیر بووە بە وتە لێی کە فەرمانی کردووە بە پیاو یان ئافرەت باوێشک قوت بدات و ڕێگری بکات لە کرانەوەی دەمی ، ئەگەر پێی نەکرا ئەوە دەستت دابنێ لەسەر دەم ، دەستی ڕاست یان دەستی چەپ لەسەر دەمت دابنێ ، ئەوەی گرینگ بێت دەم بە کراوەی نەمێنێت کاتی باوێشک . )) "فتاوى نور على الدرب" (13/61) .


لە هەولێر، بڕێكی زۆر دۆلاری ساختە و ماددەی هۆشبەر دەستی بەسەرداگیرا – تۆڕی میدیایی خەڵک\n2020/03/04 - 5:32 PM\nبەڕێوەبەرایەتی نەهێشتنی ماددە هۆشبەرەكانی سەر بەبەڕێوەبەرایەتی گشتی ئاسایشی هەولێر دەست بەسەرداگرتنی كۆمەڵێك ماددەی هۆشبەر و دراوی ساختە لەجۆری دۆلاری ڕاگەیاند، كە بەهۆیەوە 3 تۆمەتباریان دەستگیر كردووە.\nبەڕێوەبەرایەتی نەهێشتنی ماددە هۆشبەرەكانی سەر بە بەڕێوەبەرایەتی گشتی ئاسایشی هەولێر، كە وێنەیەكی دەست (خەڵك) كەوتووە، ئەمڕۆ 4ی ئاداری 2020 بەبوونی زانیاری پێشتر و بەهەماهەنگی لەگەڵ بەڕێوەبەرایەتی نەهێشتنی تاوانی ڕێكخراوی سەر بەئاژانسی پاراستن، توانرا چالاكیەكی جۆری ئەنجام بدرێت لەناو شاری هەولێر و دەست بگیرێت بەسەر 5 كیلۆگرام ماددەی هۆشبەر لەجۆری هێرۆین، كە بەهۆیەوە تۆمەتبارێكیان دەستگیر كردووە.\nهەر لەڕاگەیەنراوەكەدا هاتووە، “لە ڕێكەوتی 2ی ئاداری 2020 لەلایەن بنكەی نەهێشتنی ماددە هۆشبەرەكانی سۆران سەر بەڕێوەبەرایەتی نەهێشتنی ماددە هۆشبەرەكان توانرا دوو تۆمەتبار، كە دانیشتووی هەولێرن لەبازگەی بێخاڵ دەستگیر بكەن و دەستیش گیرا بەسەر 3 كیلۆ و 543 گڕام ماددە لەجۆری حەشیش و 48 گڕام ماددە لەجۆری كریستاڵ و 3 هەزار و 900 دۆلاری ساختە”.\nئەوەشخراوەتەڕوو، لەئێستادا تۆمەتباران ڕەوانەی دادگا كراون و پەڕاوی لێكۆڵینەوەیان بۆ كراوەتەوە.\nبەڕێوەبەرایەتی ئاسایشی هەولێردۆلاری ساختەماددەی هۆشبەر


سلاو من کچێکم خوش ده‌وێ زۆر باسى ............ ده‌كه‌ين تا هه‌ردوكمان حه‌زمان زۆر ده‌بى ئينجا به‌ته‌له‌فۆن ........... له‌گه‌ل يه‌كتر ئه‌كه‌ين تا هه‌ردوكمان ره‌حه‌ت ئه‌بين ئايا به‌زينا حيسابه بۆمان زۆر سوپاس ؟ :: ماڵپه‌ڕی فه‌رمووده\nسلاو من کچێکم خوش ده‌وێ زۆر باسى ............ ده‌كه‌ين تا هه‌ردوكمان حه‌زمان زۆر ده‌بى ئينجا به‌ته‌له‌فۆن ........... له‌گه‌ل يه‌كتر ئه‌كه‌ين تا هه‌ردوكمان ره‌حه‌ت ئه‌بين ئايا به‌زينا حيسابه بۆمان زۆر سوپاس ؟\nوه‌ڵام: ئه‌وه‌ى باست كرد به زينا ناژمێردرێ به‌ڵام تاوانێكى گه‌وره‌يه و توشى سزاى خواى گه‌وره‌تان ده‌كاته‌وه ئه‌گه‌ر ته‌وبه نه‌كه‌ن و وازى لێ نه‌هێنن ,وه هۆكارێكه بۆ زيناكردن وه خواى گه‌وره هه‌موو ئه‌و هۆكارانه‌ى كه سه‌ر ده‌كێشێت بۆ زينا حه‌رامى كردووه ,ده‌فه‌رمووێت [ ولا تقربوا الزينا ] (الاسراء /32) واته :نزيكى زينا مه‌كه‌ونه‌وه . وه ئه‌و كاتانه‌يشتان هه‌موو به‌تاوان له‌سه‌ر ده‌نوسرێت و له ڕۆژى قيامه‌ت لێ ى په‌شيمان ده‌بنه‌وه به‌ڵام ئه‌و كاته په‌شيمانى دادى كه‌س نادات . والله اعلم . وه‌ڵام دانه‌وه‌ی پرسیار: مامۆستا صلاح الدين عبدالکریم


وەزیری بەرەڤانیی ئێران : بێ گومان بۆبەرەنگار هە رچەشنە گەف و هەڕەشەیەک دەبینەوە - SAHAR KURDISH (Sorani)\nوەزیری بەرەڤانیی ئێران : بێ گومان بۆبەرەنگار هە رچەشنە گەف و هەڕەشەیەک دەبینەوە\nوەزیری بەرگری و پشتیوانی هێزە چەکدارەکانی کۆماری ئیسلامیی ئێران وتی : بێ گومان ئێران بەرەنگار هەر هەڕەشەکەرێک دە بێتە وە و لە هەر ئاستێک دا بێ\nسپای پاسدارنی ئینقلابی ئیسلامیی ئێران لە کاردانەوە بەرامبەر پەلاماری تیرۆریستی حەوتەمی ژووئەن لە تاران ، شەوی دووشەممە بنکەی فەرماندەیی تیرۆریستانی تەکفیری داعشیان لە دەیروزوور لە ڕۆژهەڵاتی سوریا بە شەش مووشەکی نێوان بڕی زەوین بۆ زەوین دایە بەر پەلامار .\nسەردار سەرتیپ حسێن دێهقان وەزیری بەرگریی ئێران ڕۆژی سێ شەممە لە نێو کۆڕی پەیامنێران لە تاران وتیشی : دوکتورینی بەرگری ئێران لەسەر بنەمای پێش پێ گیرانەی کارتێکەر و چالاک دایە و هەرلەم چوارچێوەیەدا، بەرنامەیەکی بەربڵاوی لە بواری پیشەسازی مووشەکی، مووشەکەکانی زەوین بۆ زەوین، کرووز،بالستیک، سووتەمەنی بەکۆمەڵ و شلەمەنی لە بەرنامەی کاری ئێمە دایە .\nسەردار سەرتیپ دێهقان بە ئاماژەدان بە پەلاماری مووشەکیی ئێران بۆسەر بنکەی تیرۆریستەکان لە سوریا وتی : بەشێکی بچووک کە خرایە بەر چاو دەتوانێ نیشاندەری توانایی و هێزی مووشەکیی کۆماری ئیسلامیی ئێران بێت .\nوەزیری بەرگریی ئێران وتیشی : هەوڵی هێزی چەکداری ئێران بەدژی تیرۆریستان لە سوریا، زللەیەکی بچوک بوو لە دەم و چاوی گەڵاڵەڕێژان و بەڕێوەبەرانی هەوڵی تیرۆریستی تاران .\nJun 20, 2017 16:51 Asia/Tehran


سینەمای کوردی و دۆزی نەتەوەیەک.\nهەفتەی رابردوو هەردوو چالاکی هونەری سینەمایی لەشارەکانی دهۆک و سلێمانی سازدران یەکیان بە نێوی (دیداری چرا بۆ فیلمی دیکۆمینتاری) کە لەرێکەوتی رۆژانی ١٣ تا ١٥ کە ئەم مانگەدا سازکران و وەلێ مخابن ئەوەی شاری دهۆک دوور و نزیک هەواڵەکەیم لە بڵاوکراوە کوردییەکان نەهاتە بەرچاو، هەلبەت دیارە ئەویش بە نمایشکردنی چەندان فیلمی دیکۆمینتاری بەشداری چالاکیەکە بووە.\nراستە لەرێی نمایشکردنی ئەو بەرهەمە هونەرییانە هونەرمەندان و سینەماکاران هەوڵ دەدەن خۆیان لەقەرەی کێشە هەڵایساوە کۆمەڵایەتیەکان بدەن، بەخۆ دوور گرتن لە کێشە مێژوویی و سیاسیەکان، کە بەرای من بایەخی ئەم کێشانە زۆر گرنگترە و قورساییەکەی لەکێشە کۆمەڵایەتیەکان کەمترنییە ئەگەر زیاتر نەبێت، هەر بۆیەش لەراستیدا گەڵالەی ئەم تێبینیانەم بوونە هۆی وروژاندن و سەرهەڵدانی بیرۆکەی ئەو نووسینە کە منیش وەک سینەمادۆستێک رای جیاوازی خۆم لەبارەی ئەو چالاکییە هونەریانە دەربڕم و بڵێم کە هەندێک لەو رەخنەگرانەی بواری سینەمایی کە باس لەنەبوونی سینەمای کوردی دەکەن و پێیانوایە سینەمای کوردیی هەر لەبنەڕەتدا بوونی نییە، خۆ ئەگەر هەشبێت ئەوا گرفتاری دنیایەک کێشەیە و لە ئێستادا ئەم هونەری حەوتەمە لەکوردستاندا لەقەیراندایە، هۆکارەکانی ئەم قەیرانەش هەروەکو باسی لێوە دەکەن لە بنەڕەتدا یان نازانن بۆچی دەگەڕێتەوە، یانیش ئەوەتە ئاماژە بە هۆکارە سەرەکیەکانی ناکەن، هەندێکی تر بە ناچاری پێیانوایە میدیاو پێشکەوتنی تەکنۆلۆجیای زانیاری رۆڵی گەورەی هەیە لەلاوازکردنی پێگەی سینەما. بەو واتایە بەهۆی کاناڵەکانی سەتەلایت و هۆیەکانی تری میدیای بینراو، سینەما رۆڵی راستەقینەی خۆی لەدەستداوە.\nهەر چەندە نها بزاڤێکی سینەمایی لەکوردستان و دەرەوەدا هەیە، بەڵام ئایا دەتوانین بڵێین لەبەرامبەر هونەری حەوتەمدا رۆشنبیری سینەمایی بەرەو پەڕاوێزبوونی دەچێت. بۆ نموونەش چۆنیەتی رۆڵی ژنی کورد لەسینەمادا، ئاخۆ لەو بوارەی هونەریەشدا هێشتا هەر پاشکۆی پیاو نییە. ئایا تا ئێستا هونەری سینەما لە کوردستاندا لەغیابی ژنی کوردا زیاتر هونەرێکی پیاوانە نەبووە؟، بەو واتایە رەنگدانەوەی عەقڵییەتی پیاو زاڵبووە بەسەر گشت بوارە هونەرییەکان، چونکە ژنە هونەرمەندەکانمان هێشتا شەرم لەجەستەی خۆیان دەکەن و بەترسەوە مامەڵە لەگەڵ جوولانەوەکانی خۆیاندا دەکەن، لەکاتێکدا سینەما بریتییە لەهێنانەگۆی جەستە لەرێی جووڵەی هونەرییانەوە.هەر بۆیەش نامۆبوون و حەزەرکردنی ژنی هونەرمەندی کورد لەجەستەی خۆی یەکێکە لەکێشەکانی سینەمای کوردی.\nباشە بۆچی سینەمای ئێمە ( هەڵبەت ئەگەر هەیە...؟!)ئاشنا نییە بە مامەڵەکردن لەگەڵ پرسە کۆمەڵایەتییەکان بۆ نموونە پرسێکی هەستەوەری وەک سێکس. وەکو دەشبینین ماوەیەکە هونەرمەندانی ژن زیاتر بایەخ بە درامای تەلەفزیۆنی دەدەن و پێگەیان لە سینەمادا لاوازترە. بەشداریی نەکردنی چالاکانەی ژنانی کورد لەسینەما و دراما تەلەفزیۆنییەکاندا بۆچی دەگەڕێتەوە؟ ژنی کورد لەکۆی کایەکانی هونەردا، هەروەها لەسینەماشدا زیاتر باس لەدۆزە گشتییەکان دەکات، بۆ نموونە سیاسەت یان کێشە کۆمەڵایەتییە بەربڵاوەکان. بەڵام وەک مێینە کەمتر باس لەکێشەکانی خۆی دەکات، هێشتا ژنی کورد لەباسکردنی کێشەکانی خۆی دەسڵەمێتەوە.\nلەم چەند ساڵەی دواییدا ژمارەیەک فیلم و درامای کوردیی لەکەناڵە تیڤییەکانی کوردستان پێشکەشکراون. تاچەندە ئەو درامایانە توانیویانە لەرووی هونەریی و لەرووی بابەتەوە سەرکەوتووبن؟. لەکاتێکدا بەبەراورد بە درامای گەلانی دەوروبەر هێشتا درامای ساکار و لاوازە. چونکە فیلمە کوردییەکان زیاتر بەشێوەیەکی گشتیی یان باس لە رابردوو دەکەن یانیش خۆیان لەکێشە بنەڕەتی و گەورەکان دەدزنەوە، بۆ نموونە لەهیچ فیلمێکی کوردییدا نەبینراوە، کێشەی بێوەژن، یان کێشەی چەپاندنی سێکسیی، یان چەندانی کێشەی گرنگی هاوشێوەی وەک هەرزەکاران و منداڵان ئاماژەی بۆ بکرێت. ئایا ئەمە پابەند نییە بە کولتووری داخراوی جڤاکی کوردییەوە، یان بێتوانایی و کەم ئەزموونی هونەرمەندان و نووسەرانی بواری سینەمایە، یان نەبوونی رەخنەگری سینەمایی پرۆفیشناڵ، یان دیسان دەبێ ئەوە دووبارە بکەینەوە ئەگەر ئێمە شتێکمان هەیە بەناوی سینەمای کوردی، ئەدی کوا خەسڵەتەکانی ئەم سینەمایە ، وەک چۆن نەتەوەکانی دیکە هەیانە. سەدان ساڵە ئێمە خاوەنی شیعری کوردین و ساڵگارێکیشە خاوەنی چیرۆک و رۆمانی کوردین، وەلێ من پێموایە وێڕای هەوڵێکی تاک و تەرا و ئەزمونێکی سادە و خاکەرا، لە بنەڕەتدا شتێک نییە بەناوی سینەمای کوردی کە هەڵگری خەسڵەتەکانیی سینەمایەکی نەتەوەیی بێت. بیگومان ئەم بۆچوونانەی من لەمەڕ شانۆی کوردیش هەروایە.


حكومەتی عێراق دوو پێشنیاری وەزارەتی پێشمەرگە رەتدەكاتەوە – Standard Kurd\nلەلایەن ستاندار Posted on ئایار 5, 2020 793 جار بینراوە 0 سەرنج\nبەگوێرەی زانیاریە میدیاییەكان چالاكی گروپەكانی سەر بە داعش رۆژ دوای رۆژ لەناوچە كێشە لەسەرەكان ڕوو لە زیادبونە و هێزە عێراقیەكانیش وەك پێویست كۆنترۆڵی ئەو ناوچانەیان نەكردووە.\nجەبار یاوە، ئەمینداری وەزارەتی پێشمەرگە رایگەیاندووە تەنها لە مانگی نیسان گروپەكانی داعش 37 هێرشیان لەو ناوچانە ئەنجامداوە.\nناوبراو رایگەیاندووە پێشنیاریان كردووە بۆ حكومەتی عێراق رێگە بەگەرانەوەی پێشمەرگە بدەن بۆ پاراستنی ئەو ناوچەیە یاخود بەهاوبەشی لەگەل عێزە عێراقیەكان كاربكەن بۆ كۆتایی هێنان بەو هێرشانە بەڵام حكومەتی عێراق هەردوو پێشنیاری رەتكردۆتەوە.\nبڵاوکراوەی پێشوو سەركردەیەكی كۆمەڵ لەبارەی گرژی لەگەل پارتی: بۆ ئەنجامی ریفراندۆم و نسكۆ و نەگبەتیەكانی دیكە سكاڵاتان دژ تۆماربكرێ\nبڵاوکراوەی نوێترچەند پەرلەمانتارێكی كورد لەبارەی مووچە فەرامانبەران دانیشتنێك لەگەل كازمی ئەنجام دەدەن ناوەرۆكەكەی ئاشكرادەكرێت


به‌ریتانیا...چوونه‌ده‌ره‌وه سنوورداركرا و كاروباری بازرگانی راگیرا\nله چوارچێوه‌ی به‌ره‌نگاربوونه‌وه‌ی په‌تای ڤایرۆسی كۆرۆنای نوێ (Covid-19) له به‌ریتانیا ده‌رچوونی خه‌ڵكی له ماڵ سنوورداركرا و بڕیاردرا، جگه له ماركێت و ده‌رمانخانه‌كان هه‌موو شوێنه بازرگانییه‌كان دابخرێن.\nسه‌رۆكوه‌زیرانی به‌ریتانیا، بۆریس جۆنسۆن له گوتارێكیدا بۆ گه‌له‌كه‌ی باسی له‌و بڕیاره نوێیانه كرد كه گرتوویانه‌ته‌به‌ر.\nبۆریس جۆنسۆن باسی له گرنگیی به‌رگرتن له بڵاوبوونه‌وه‌ی ڤایرۆسه‌كه كرد و گوتی: ''له‌م ئێواره‌یه‌وه ده‌مه‌وێت فه‌رمانێكی زۆر ئاسان به گه‌لی به‌ریتانیا بده‌م. ده‌بێت له ماڵه‌وه بمێننه‌وه''.\nسه‌رۆكوه‌زیرانی به‌ریتانیا ئاماژه‌ی به‌وه كرد كه ته‌نها بۆ كاری كڕینی پێداویستی، هاوكاری كه‌سانی لێقه‌وماو، ده‌سته‌به‌ركردنی پێداویستی پزیشكی و وه‌رزشكردن به ته‌نیا رێگه به‌ده‌رچوون له ماڵ ده‌ده‌ن، كاتێكیش رێگه به ده‌رچوون ده‌درێت له ماڵ بۆ كار كه ئه‌و كاره له ماڵه‌وه نه‌كرێت.\n- سزای پاره به‌سه‌ر ئه‌وانه‌دا ده‌سه‌پێندرێت كه پابه‌ندی یاساكان نابن\nسه‌رۆكوه‌زیرانی به‌ریتانیا، بۆریس جۆنسن باسی له‌وه كرد كه پۆلیس ده‌سه‌ڵاتی غه‌رامه‌كردن و بڵاوه‌پێكردنی گردبوونه‌وه‌ی هه‌یه ئه‌گه‌ر پابه‌ندی یاساكان نه‌بن و گوتی: ''نابێت له‌گه‌ڵ هاوڕێیانتاندا كۆببنه‌وه. ئه‌گه‌ر هاوڕێكانتان داوای دیداری كرد ده‌بێت بڵێن 'نه‌خێر'.\nنابێت له‌گه‌ڵ ئه‌و ئه‌ندامانه‌ی خێزان كۆببنه‌وه كه له ماڵه‌وه نامێننه‌وه. نابێت جگه له ده‌سته‌به‌ركردنی پێداویستیه سه‌ره‌كییه‌كانی وه‌ك خۆراك و ده‌رمان بۆ بازاڕكردن ده‌ربچن و تا ده‌كرێت كه‌م بۆ كڕینی ئه‌و شتانه‌ش (خۆراك و ده‌رمان) ده‌رچن.\n- ته‌نیا ماركێت و ده‌رمانخانه‌كان كراوه ده‌بن\nسه‌رۆكوه‌زیرانی به‌ریتانیا، بۆریس جۆنسن ئه‌وه‌شی خسته‌ڕوو كه بڕیاریانداوه به داخستنی كۆگاكانی فرۆشتنی جلوبه‌رگ و پێداویستی كاره‌بایی، كتێبخانه‌كان، شاری یاری، هۆڵی وه‌رزشی كراوه، په‌رستگاكان و ئه‌و شوێنانه‌ی گرنگ نین، هه‌روه‌ها كۆبوونه‌وه كه له دوو كه‌س زیاتر به‌شداربن تیایدا قه‌ده‌غه‌یه، جگه له رێوڕه‌سمی پرسه، هه‌موو چالاكییه كۆمه‌ڵایه‌تییه‌كانی دیكه راگیراوه.\nبۆریس جۆنسن باسی له‌وه كرد كه سێ هه‌فته ئه‌م رێكارییانه په‌یڕه‌و ده‌كه‌ن و چاودێری ده‌كه‌ن، ئه‌گه‌ر پابه‌ندی یاساكان نه‌بن كه‌سانێكی زۆر گیانله‌ده‌ست ده‌ده‌ن.\n- ژماره‌ی ئەوانەی بە کۆرۆنا گیانیان لەدەستداوە گه‌یشته ٣٣٥ كه‌س\nله به‌ریتانیا ٥٤ كه‌سی دیكه به‌هۆی ڤایرۆسی كۆرۆناوه گیانیان له‌ده‌ستدا، به‌وه‌یش ژماره‌ی ئه‌و كه‌سانه‌ی به‌هۆی ئه‌و ڤایرۆسه‌وه له‌و ولاته گیانیان له‌ده‌ستداوه گه‌یشته ٣٣٥ كه‌س. له‌گه‌ڵ به‌رزبوونه‌وه‌ی ژماره‌ی قوربانییان، سه‌رۆكوه‌زیرانی ئه‌و وڵاته، ئاماژه‌ی به‌وه كرد كه رێكاری توندتر ده‌گرنه‌به‌ر.\nحكوومه‌تی به‌ریتانیا بۆ ده‌ستخستنی به‌رگریی كۆمەڵگا سه‌ره‌تا ستراتیجییەتی بڵاوبوونه‌وه‌ی ڤایرۆسه‌كه‌ی به‌شێوه‌یه‌كی كۆنترۆڵكراو په‌یڕه‌و كرد، دوای ره‌خنه‌كان و پێشبینیکردنی گیانله‌ده‌ستدانی ٢٧٧ هه‌زار كه‌س، ناچاربوو سیاسه‌ته‌كه‌ی بگۆڕێت.\nهه‌فته‌ی رابردوو، حكوومه‌ته‌كه‌ی بۆریس جۆنسن راگرتنی ده‌وامی ته‌واوی قوتابخانه‌كانی تا ده‌رچوونی فه‌رمانی دووه‌م راگه‌یاند، هه‌روه‌ها به‌شێك له هێڵه‌كانی میترۆ له له‌نده‌ن داخست و هه‌فته‌ی رابردووش باڕ، چێشتخانه، كه‌فێ و سینه‌ماكان داخران.


کۆبونەوەی شورای ئەنترناسیونالی سۆسیالیست لە بارسەلۆنە کۆتایی بەکارەکانی هێنا\nئەمرۆ ٢٥ی نوامبری ٢٠١٧ لە کاتالۆنیا - بارسەلۆنە کە رۆژی خەبات بۆ لەناو بردنی توندوتیژی دژی ژنانە هەر بەم بۆنەوە کۆبونەوەی سۆسیالیست ئەنترناسیونال بۆ وەبیرهێنانەوەی ئەم بۆنەیەوە دەستی بەکارەکانی کرد.شایانی باسە بۆ بەرجەستە کردنی خەبات لەدژی توندو تیژی پۆستر ئامادە کرابوو کە هەر کام لەلایەنەکانی بەشدار ئەو پۆستەرەیان هەلگرت و هەروەها بەدەستە جەجمعیش وێنە کێشرا بۆ پشتیوانی لەم رۆژە.\nلەدرێژە باسەکانی ئەمرۆش دا چەند کەس لەبەرپرسانی رێکخراوەکانی بەشدار لە کۆبونەوەی شورادا ووتاریان پێشکەش کرد.\nتەوەری کۆتای بریتی بوو لە ١١ قەتعنامە کە لەنێویان دا قەتعنامەی پێشنیاری حیزب و رێکخراوە کوردستانیەکانی بەشدار بوو کە لەلایەن شوراوە پەسند کرا.\nبۆبەشی رۆژهەلاتی کوردستان و ئێران کە پێشنیاری هەیئەتی حیزبی دێموکراتی کوردستان بوو سێ تەوەری سەرەکی تێدا گونجێندرابوو کە بریتی بوون لە:\nمعکوم کردنی پێشێل کردنی مافی مرۆڤ لەلایەن کۆماری ئیسلامی ئێرانەوە لە کوردستان و ئێراندا، نارەحەتی دەربرین سەبارەت بە بومەلەرزەکەی رۆژهەلاتی کوردستان و باشووری کوردستان بەتایبەت ناوچەی کرماشان و داوا کردن لە کۆمەلگای نێونەتەوەیی کە بەهانای قوربانیەکانەوە بچن لە ئاوەدان کردنەوەی ناوچەکەیاندا، هەروەها ئیشارە بەوەکرا کە مەسئلەی کورد بەشێوەی ئاشتیخوازانەو لە رێگای وتووێژەوە چارەسەر بکرێت هەرچەندە لەکۆماری ئیسلامی چاوەروان ناکرێت کە لەوبارەوە هەنگاوێک هەلبێنێت.\nهەموو نێوەرۆکی قەتعنامەکە سەبارەت بەکوردستان لەداهاتوودا بەزمانەکانی کوردی و ئینگلیسی بلاو دەکرێتەوە\nجێگای ئاماژەیە کە هەیئەتی حیزبی دێموکرات لە بلاوکردنەوەی پۆستری زیندانیانی سیاسی، کۆلبەران، تیرۆرەکانی کۆماری ئیسلامی،وێنەی مندالانی شیناوێی و هەروەها پۆستری بومەلەرزەی لەسەر مێزی ئەنترناسیونالی سۆسیالیست بۆ بەشداربووان دانا بوو کە سەرنجی بەشداربووانی بۆلای خۆی راکێشا\n٢٥ی نوامبری ٢٠١٧\nبۆ دیتنی وێنەکانن لێرە کلیک بکەن\nبگه‌رێوه|ئەم بابەتە 292 جار بینراوە| بینێره| چاپ


2021.03.04 - 23:13\nدواى ئەوەى ئاشکرا بوو کە لیۆنێل مێسى، ئەستێرەى ئەرجەنتینى و یانەى بەرشەلۆنەى ئیسپانى لە شارى پاریسى فەرەنسا بۆ خانوو دەگەڕێت، دەنگۆکانى جێهێشتنى بەرشەلۆنە زیادیان کرد و بەپێى ڕاپۆرتەکان لەوانەیە ئامادەکارى بێت بۆ ڕووکردنە یانەى پاریس سانجێرمان.\nماڵپەڕى "ئۆکدیاریۆ"ى ئیسپانى (پێنجشەممە 4ى ئازارى 2021) لە ڕاپۆرتێکدا بڵاویکردوەتەوە، مێسى لە شارى پاریس دەستى کردوە بە گەڕان بەدواى خانوودا، ئەوەش واتاى ئەوەیە ئەگەرى ڕووکردنە یانەى پاریس سانجێرمان ئەگەرێکى بەهێزە.\nلاى خۆیەوە ئیدواردۆ ئیندا ڕۆژنامەنوسى دیارى ئیسپانى بە ماڵپەڕەکەى وتووە، مێسى بەدواى خانوویەکدا دەگەڕێت بۆ کڕینى و لە شارى پریسیش یاریزانەکان لە سێ ناوچە نیشتەجێن.\nئەوەشى ڕونکردوەتەوە، دوانیان لەناو شارەکەدایە و ئەوى تریان 15 کیلۆمەتر لە پاریسەوە دوورە کە نیمار داسیلڤاى بەڕازیلى لێ دەژى، لەوانەیە ئەو ناوچەیەى نیمارى لێیە بژاردەى مێسى بێت، ئەگەر بڕیاریدا ڕوبکات پاریس.\nسێ گۆڵ لە 30 خولەکدا...رۆناڵدۆ هەمووانى شۆک کرد\n2021.03.14 - 23:38\nهەواڵێکی خۆش بۆ هاندەرانی ڕیاڵ مەدرید لەبارەی چوونی مباپێ بۆ بێرنابیۆ\n2021.03.09 - 22:25\nچاوەڕواننەکراو.. یواکیم لۆف واز لە ڕاهێنەرایەتی ئەڵمانیا دەهێنێت\n2021.03.09 - 17:13\nدوای دەنگۆکانی گەڕانەوەی بۆ مەدرید دواجار ڕۆناڵدۆ بێدەنگی شکاند\nتۆتۆسپۆرت: ڕۆناڵدۆ یۆڤینتۆس جێدە‌ێڵێت.. ’’ئەگەری گەڕانەوە بۆ مەدرید’’\n2021.03.12 - 13:45


دڵنیا بن بەم نزیكانە هەموومان مەرگی كۆماری تاریكی دەبینین، ئه‌نوه‌ر ئه‌لیاسی – PMNews\nکه‌شتێکه‌ی ئابراهام لینکوڵن، وای کردووه به وزیری ده‌ره‌وه‌ی ئێران، له ڕۆژێکدا چوار وڵات بگه‌ڕێ، بۆ ئه‌وه‌ی به جۆرێک له جۆره‌کان، قووڕ به‌م کونه‌وه بنێ و وڵاته‌که‌ی له تووڕه‌یی ئه‌م زریانە ده‌رباز کات.\nچوون ئاغای زەریفی بۆی دەركەوتووە و دلنیایە، ئەمجاره وه‌کوو جاره‌کانیتر نییە، ئه‌مجاره ئامریکا زۆر جیدییه و چیتر ڕێگه به زێده‌ڕه‌ویه‌کانی ڕژیمەكەی نادات، چیتر ڕێگه نادات له‌مه زیاتر ئێران لق و پۆ له ناوچه‌که بهاوێ و پێ به به‌رژه‌وه‌ندێکانیدا بنێت.\nبە بڕوای من هاتووچۆكانی ئاغای زەریفی خۆ ماندوو كردنە و هیچ سوودێكیشی نییەو نابێ، تەنیا و تەنیا دوو ڕێگای لە پێشە یان دەبێت ژەهرێكیتر بخواتەوە و یەك بە یەكی مەرجەكانی ئامریكا قەبووڵ كات یان دەبێت ڕووبەڕووی ئەم هەموو قەیرانانە بوەستێەوە و كۆڵ نەدات، هەرچەندە من وای دەبینم هەردوو ڕێگاكە ڕژیم بەرەو لە ناوچوون و هەڵدێر دەبات.\nئێستا عێراق بۆ‌ته چه‌قی ململانێکانی نێوان هه‌ردوو وڵاتی ئێران و ئامریکا، ئه‌و عێراقە‌ی ئامریکا قووربانی له پێناو داو ئێرانیش به ئاسانی ده‌ستی گرت به سه‌ریدا، ئه‌و عێراقە‌ی که ده‌یبینی وا هه‌ست ناکه‌ی وڵاتێکه‌و ده‌راوسێیی ئێرانه، به‌ڵکوو زیاتر وا هه‌ست ده‌که‌یت پارێزگایە‌کی گه‌وره‌یه له ژێر دەستی ئێران.\nبه‌رپرسانی عیراقی لە ژێر گووشاردا بە سەرپەرەستی عادل عەبدولمهدی ده‌یانه‌وێت ڕۆڵی نێوه‌ندگیری بگێڕن و دڵی دەراوسێ خۆشەویستەكەیان ڕازی بكەن و لە هەڕەشەكانی ئامریكا بیپارێزن، کونسڵی ئامریکا له عێراق باش دەزانێت نوێنەرانی عیراقی چاویان لێ سوور دەكرێتەوەو لە ژێر گووشاری سەخت دان، بۆیە هەر زوو وتی ئێمه پێویستیمان به نێوه‌نگیری به‌رپرسانی عراقی نییه و نابێ ئه‌گه‌ریش قسه‌یه‌کمان هه‌بێت خۆمان ڕاسته‌وخۆ ده‌یگه‌یه‌نین به ڕژیمی ئێران، بۆیە سپاس، پێویست بە ئەرك ناكات.\nکێ چووزانێ ئه‌م جه‌نگە ڕوونادات؟!\nپێشبینێكان، جمووجۆڵەكان، هەنگاوەكان، پێمان دەڵێت ئەمڕۆ بێت یان سبەی دەبێت ئەم جەنگە هەر ڕوو بدات چوون نە ڕژیمی ئێران بە جیدی دەستبەرداری بەرژەوەندێكانی خۆی دەبێت لە ناوچەكە و نە ئامریكاش ئەم كەڵەگاییەی پێ هەزم دەكرێت بۆیە دەبێت لە كۆتاییدا ئەم جەنگە هەر ڕوو بدات و ڕووش دەدات.\nدڵنیابن و دەیبینن كۆماری پەتووسێدارە دەڕووخێت. ناوچەكەش گۆڕانكاری زیاتر بە خۆیەوە دەبینێت. كوردە حەیاتەكەش وەك هەموو جارێك بە بێ پلان و پەرشوو بڵاوی لە هەلەكان كەڵك وەرناگرێ و لە جێگای خۆی دەمێنێتەوە.


دادگەھا ترکیێ بریارا بێتاوانیا حەفزوللا کوتوم دا - دارکا مازی\nدادگەھا ترکیێ بریارا بێتاوانیا حەفزوللا کوتوم دا\nمامۆستایێ زانکۆیا «فرات» کو وێنەیێ رێبەرێ گەلێ کورد «مەلا مستەفا بارزانی» د ئەکوانتێ خوەیێ تایبەت د تویتەرێ دا بەلاڤ کربوو و ل سەر نڤیساندبوو “بژی کوردستان” ژ ئالیێ دادگەھێ ڤە بریارا بێتەوانیا وی دەرکەت و ئەو تۆمەتێن ژ بۆ وی ھاتبوون ئیدیعا کرن ژی ھاتن رەد کرن.\nمامۆستایێ زانکۆیا «فرات» « حەفزوللا کوتوم» چەند مەھان بەری نھا د ئەکوانتێ خوە یێ تایبەت د تویتەرێ دا وێنەیەکێ رێبەرێ کورد «مەلا مستەفا بارزانی» دانابوو و نڤیساندبوو “بژی کوردستان” لێ دۆزگەرێ گشتی یێ «ئەلعەزیزێ» ب تۆمەتا پرۆپاگاندایا تەرۆرێ دۆز ل ھەمبەر وی ڤەکربوو و ئەو ژ مامۆستاتیا زانکۆیێ ھاتە دوورخستن. پشترا ژی داخوازا 5 سال سزایێ گرتیگەھێ ژ بۆ وی ھاتبوو خواستن. لێ ئەو هەول راستی بەرتەکان ھاتن.\nل گۆر ئاژانسێن ترکیێ دادگەھێ بێتاوانیا «حەفزوللا کوتوم» راگەھاند و دیار کر، تشتا کو «کوتوم» بەلاڤ کریە دکەڤیتە چارچۆڤەیا ئازادیا رامانێ و ژ بەر وێ ژی پێویستی ب چ سزایەکێ ناکەت. لێ دەربارێ ڤەگەراندنا وی بۆ سەر سەر کارێ مامۆستاتیا زانکۆیێ دا چ بریارەک نەدا.\n«حەفزوللا کوتوم» د گرتە ڤیدیۆیەکێ دا رەخنە ل بەشەک ژ چاپەمەنی و دادگەھێن ترکیێ گرت، ژ بەر دەما کو بەحسا کوردستانێ دهێتە کرن، وێ یەکێ وەک تاوان پێناسە دکەن.\nکوتوم دیار کر: “یێ کو نزانیت کوردستان ل کودەرێیە بلا بچیت ژ «ئەنقەرێ» بپرسیت و ئەو دێ بێژن هەوە کا کوردستان ل کودەرێیە. ب تایبەت هەرن ل ھەموو بەلگەیێن ئارشیڤا کۆمارا ترکیێ بنێرن، دێ ل وێ دەرێ ژی ژ بۆ هەوە ئاشکەرا بیت کا کوردستان کودەرە.”\nدۆزگەرێ گشتییێ «ئەلعەزیزێ» ژی ب فەرمی ل ھەمبەر بریارا دادگەھێ رابوویە و راگەھاندیە، نابیت «کوتوم» نەهێتە جەزا کرن، ژ بەر کو ب وان نڤیسان پشتەڤانیێ ل تەرۆرێ دکەت و ب ئاشکەرا داخواز جوداخوازیێ دکەت.


فڕەنسا لەبارەی پرسی کۆچبەران سوپاسی حکومەتی هەرێم دەکات\nکۆمسیۆن ئاماری کۆتایی هەڵبژاردنەکانی تشرینی یەکەم بڵاودەکاتەوە\nدانیشتوانی گوندی لهێبان گەڕانەوە\nوەزارەتی رۆشنبیری هۆشداری ده‌دات\nهێزێکی پێشمەرگە دەچێتە گوندی لهێبان\nلەبارەی دابەشکردنی نەوتی سپی پەرلەمان بانگهێشتی وەزیری سامانە سروشتییەکان دەکات\nوه‌زاره‌تی خوێندنی باڵا 22 پۆست له زانكۆی دهۆک راده‌گەیەنێت\nدۆلاری ئه‌مریكی به‌رامبه‌ر به دینار دابه‌زی و لیره‌ی توركیش زیاتر دابه‌زی\nئەردۆگان هۆشداری دەداتە سەرۆکی جەهەپە\nهەرێمی کوردستان؛ خۆپیشاندانی خوێندکارانی زانکۆ و پەیمانگاکان دەستیپێکردەوە\nلە وەرزى هاوینان، پێش ئاوابوونى ڕۆژ بەیەک سەعات. سەدان چۆلەکەى پاسارى لەسەر دارتووەکەى ناو باخچەى بەردەمى ماڵەکەمان کۆدەبنەوە. هەر وەکو بڵێى دواى ڕاوێژو ڕێکەوتن لە نێوان خۆیان ئەو دارەیان دەست نیشان کردبێت، ئەگینا بۆچى هەندێکیان ناچنە سەر دارەکانى تر. ئەو سەدان چۆلەکەیە هەر هەموویان بەیەکەوە دەجریوێنن. دەنگیان زیاتر لە دە خولەک ڕێگا دەڕوات. تۆ بڵێى ئەمە ڤیستیڤاڵى جۆرێک لە خوێندن، گۆرانیی، قسەى نێوان خۆیان بێت...؟ تۆ بڵێى کێبڕکێى خۆشترین دەنگ و ئاواز بێت...؟ یان گفتوگۆو قسەکردن...؟ ئێ باشە هەر کامێک لەوانە بێت. ئەبێ هەندێک قسە بکەن. گۆرانى بڵێن. هەندێکیش گوێ بگرن. بەڵام هێشتا عەقڵى ئێمەى مرۆڤ نەگەیشتۆتە ئاستى پەى بردن بەو جۆرە دیاردانەى سروشت. جا ئێمەى مرۆڤ بۆچى خۆمان سەرقاڵى بابەتێک بکەین کە جیا لەوەى لە تواناى ئێمە بەدەرە.\nخۆشمان مرۆڤەکان هەریەکەمان لە ئاستى خۆمانەوە قسە دەکەین. هەشت هەشت ڕستە بەیەکەوە دەردەبڕین، پێمان وایە هەر ئێمە عاقڵ و ڕووناکبیرو ڕاستین و بەرامبەرەکەمان نەزان و هەڵەن. هەر یەکێک لە ئێمە مانان بە چاوى تیژ چاودێرى هەڵەو کەم و کوڕیەکانى بەرامبەرمان دەکەین. بە توندى ڕەخنەیان لێدەگرین و سەرزەنشیتان دەکەین. کەچى ئەگەر تەنیا پێنج خولەک لە خودى خۆمان ورد بینەوە شیتاڵى فکرو هیواو ڕەفتارەکانى خۆمان بکەین. دوور نیە خۆشمان هەڵەو کەم و کورتیمان لەوان کەمتر نەبێت. ئەگەر زیاتر نەبێت. بەڵام چاومان هى خۆم نابینێ. بۆیە ئەو خود پەرستیە. ئەو شاردنەوەیەى کەم و کوڕیەکانى خۆمان دەبێتە هۆى دروست کردنى کێشەى ناو میللەت و شەڕو دەعوا. خۆ هەر هیچ نەبێت ئەو چۆلەکانە دەرفەتى ئەوەیان هەیە بێ سانسۆرو ترسێک بۆ خۆیان بجریوێنن. کەچى ئێمەى مرۆڤ لەسەر وشەیەک یەکتر کافر، لادەر، کۆنەپەرست، خائین، دوژمنى گەل....هتد. ناوزەد دەکەین، لەوەش زیاتر فتواى قەتل بۆ یەکتر دەردەکەین. لە مێژووى ژیانى خۆماندا سەدان کەسمان دیوە لەسەر ئیجتیهاتێک قسەیەک لەسەر ئاین. سەرکردەیەکى سیاسى. جنیۆێک یەکتر دەکوژین. ئێمەى مرۆڤ هەر لە زوڵم و زۆردارى یەکتر. یەکتر کوشتنیش ناوەستین بەڵکو ڕۆژانە بەو چەکە کوشندانەى دروستمان کردووە هەزاران مرۆڤ باڵندەو ئاژەڵیش قەتل و عام دەکەین.\nئێوە سەیرتان کرد لەم هەڵبژاردنەى پەرلەمانى عێراق، سەرجەمى حیزبەکان کە لە کابینەى حکومەتیش بەیەکەوەن، لە پێناوى دەنگێک هەرچى سوکایەتى بوو بە یەکتریان کرد. شیاوى باسە ئەو هەڵبژاردنە بۆ شەڕى نێوان کوردیش نەبوو، بەڵکو بۆ شەڕى ماف و دەسکەوتەکانى کورد بوو لە بەغدا. نازانم ئێمەى کورد بۆچى هێندە سازو ئامادەو لەسەر پێین بۆ شەڕى یەکترى...؟! شەڕى ئێمە لە بەغدایە کەچى تۆزەکەى لە هەولێرو سلێمانى و دۆهۆکە. تۆ بڵێى لە هەڵبژاردنى پەرلەمانى کوردستان چى بەسەر یەکتر بێنین. ئێمەى مرۆڤ ئیرەیی بەیەکتر دەبەین خۆمان لەنێو خۆمان کێشە دروست دەکەین، بزوێنەرى هەموو کێشەکان خۆمانین.\nئابورییەکانی فێرکردن لەهەرێمدا


وەزیرێکی پشکی گۆڕان: یەکێتی دەیەوێ گەندەڵیی ٢٩ ساڵی ڕابردووی سەرشانی بە هێرشکردنە سەر گۆڕان لابدا\n”ئێستاش جەماعەتێکیان خۆیان وەک فریادڕەس پێناسە دەکەن“\nباسنیوز 22/05/2020 - 22:59 كوردستان\nوەزیرێکی کابینەی نۆیەمی حکوومەتی هەرێمی کوردستان لە پشکی بزووتنەوەی گۆڕان ڕەخنەی توندی لە یەکێتیی نیشتمانیی کوردستان گرت و باسی لە گەندەڵییەکانی ٢٩ ساڵی رابردووی ئەو حزبە کرد، جەختیشی کردەوە کە پێیان سەیرە ”ئێستا جەماعەتێکیان خۆیان وەک فریادەڕەس پێناسە دەکەن“.\nدانا عەبدولکەریم، وەزیری ئاوەدانکردنەوە و نیشتەجێکردن لە پشکی گۆڕان، لە چاوپێکەوتنێکیدا کە ناوەڕۆکەکەی لە ماڵپەڕی (زەمەن)ی سەر بە گۆڕان بڵاو کراوەتەوە، ئاماژەی بەوە داوە: ”٢٩ ساڵە هەرێمی کوردستان بە شێوازێکی خراپ بەڕێوە دەبرێ، کەلێنی گەورە دروست بووە، بۆ ئەنجامدانی گەندەڵی و بردنی سامانی گشتیی وڵات لەلایەن کەسانی دەستڕۆشتوو و باڵا دەستی حزبییەوە“. بانگەشەی ئەوەشی کردووە کە بزووتنەوەکەی بۆ چاکسازی و بەهێزکردنی هەرێمی کوردستان دروست بووە و لەم پێناوەشدا لەگەڵ پارتی دیموکراتی کوردستان گفتوگۆی کردووە.\nوەزیرەکەی پشکی گۆڕان ڕەخە لە یەکێتی دەگرێت و دەڵێت: ”بەداخەوە ئێستا ئەوانەی شەریکی ڕاستەقینەی گەندەڵی بوون، دژایەتیی گۆڕان دەکەن، تا ٢٠١٤ دوو بانکی ناوەندی لە هەرێمی کوردستان هەبووە، بە شێوەیەک ٤٣٪ لای یەکێتی بووە“.\nئەوەش ناشارێتەوە کە ئێستا یەکێتی دەیەوێت گەندەڵییەکانی سەر شانی خۆی بە دژایەتیکردنی گۆڕان لاببات.\nئەوەشی نەشاردووەتەوە کە ئەگەر ئێستاش پارتی حیسابی جاران بۆ یەکێتی بکات، ”دەبنەوە بە گوێڕایەڵەکەی جاران“. هەروەک دەڵێت: ”سەیرە جەماعەتێک کە شەریکی هەمو گەندەڵییەکانی ٢٩ ساڵی ڕابردوون، ئێستا بینەوێ ڕاستییەکان بشێوێنن و خۆیان وەک فریادڕەس پێناسە بکەن“.


سڤێتلانا ئەلیلۆیڤا، كچە زۆر خۆشەویستەكەى "جۆزێف ستالین"ی دیكتاتۆرى سۆڤیەتى سەردەمى جەنگى جیهانیى دووەمە. ئەو كەسەى وەك رێبەرى گەورەى یەكێتیى سۆڤیەت توانى وڵاتەكەى بگۆڕێ بۆ وڵاتێكى زلهێز و شكست بە هێزەكەى هیتلەر بهێنێ و جەنگى جیهانى دووەم بە سەركەوتن و قازانجى وڵاتەكەى یەكلا بكاتەوە، بەڵام ژیانى ملیۆنان كەسیشی خستە دۆخێکی پڕ لە ترس و تۆقین. ئەو كچە لە پاش مردنى باوكى، پاشناوی (ستالین)ی لەسەر خۆى لادا و چیدی نەیدەویست ناو كەسێكى بەسەردا بمێنێ كە لە زوڵم و دڵڕەقی و ستەمكاریدا ناوبانگێكی جیهانیی وەرگرتبوو. ئەو پاشناوی باوكى لەسەر خۆى سڕییەوە بەو هیوایەى ژیان بە رووخسارێكی گەشتر و جوانترەوە ببینێ. هەمووان وایان دەزانى (سڤێتلانا) وەك پرەنسیس و شازادەیەك لە كۆشكى كرملین دەژی و ژیانێكی ئەفسانەیی و هەزار رەنگى هەیە، بەڵام ئەو كەسانە وێنە راستەقینەكەى كۆمەڵگەى سۆڤیەتییان نەدەبینى. هاووڵاتییانى سۆڤیەت وا راهێنرابوون كە پەیڕەوى لە كۆمەڵێك یاسا و رێنمایی زۆر دژوار و ئەستەم بكەن. بە هەموویان گوترابوو، "لەكوێ بژین، لە كوێ كار بكەن، دەبێ بۆ كوێ بچن و نابێ بۆ كوێ بچن". بێگومان كچی ستالینیش دەبوو پەیڕەوى ئەو یاسایانە بكات.\nسڤێتلانا لە شوێنێكدا دەڵێ: "بۆ هەركوێ بچم، ئوسترالیا بێ یان دوورگەیەكى پەرت و دوور، هەمیشە زیندانیى سیاسیی ناوبانگە خراپەكەى باوكمم".\nتەمەنى سڤێتلانا شەش ساڵ بوو كاتێك (نادیا)ی دایكى كە دەیكردە هاوسەرى دووەمى ستالین، خۆى كوشت.\nكاتێكیش ستالینی باوكى مرد، هەستى كرد ئەوى خۆش دەوێ، هاوكات هەستى كرد مردنى باوكى دەرگاى ئازادیى بە روودا واڵا دەكات. بۆیە لەناو زەینى خۆیدا دووچارى جۆرێك لە دووكەسێتى دەبێ. دواى مەرگى باوكیشی، بەرپرسانى وڵات ئەویان بە چاوى ئامێر و كەرەستەیەكى موڵكى دەوڵەت سەیر دەكرد. سەرلێشێواویى كچەكە ئەوى لە رووى دەروونییەوە شپرزە كردبوو تا ئەو كاتەى لەگەڵ (براجیش سینگ) یەكدییان ناسی. (سینگ) پیاوێكى هیندی بوو كە توانى هێمنى و دڵنیایی و جێگیریی دەروونیى و هەموو ئەو شتانەى پێ ببەخشێ كە ژیان لەناو كۆشكى كرملین لێی زەوت كردبوو. ئەو پیاوە هیندییە لەدواى مردنى، كڵاورۆژنەیەكى بەرەو ئازادى بۆ كردەوە.\nپێكەوە چەند لاپەڕەیەك لە یادەوەرییەكانى سڤێتلانا ئەلیلۆیڤا “Svetlana Alliluyeva” دەخوێنینەوە.\nسڤێتلاناى كچی ستالین لە مانگى تشرینى یەكەمى 1963 بۆ نەشتەرگەریى قوڕگى و لابردنى گرێی لەوزەتێنى، سەردانى نەخۆشخانەى كۆنتسۆڤۆى كرد. نەخۆشخانەكان بەگشتى لە سەردەمى (توانەوەى سەهۆڵەكان)ی خرۆشۆف پەیتا پەیتا گۆڕانكارییان بەسەردا هاتبوو. هێشتا نەخۆشخانەكان و ئاسایشگەكانى شوێنى حەوانەوەى حكوومى و تایبەت بۆ نەخۆشەكان لە مۆسكۆ بۆ سوودوەرگرتنى ئەندامانى توێژى دەستەبژێرى دەسەڵاتدار و ئەندامانى خێزانەكانیان، هەروەها بۆ یاریزانانى ناودارى وەرزشكار لە كار و خزمەتدا بوو. بەڵام ئێستە پێچەوانەى رابردوو كەسانى بیانیش وەردەگیران بۆ چارەسەرى نەخۆشییەكانیان.\nرێكخراوەكانى سەر بە حزبی كۆمۆنیست لە دەرەوەى وڵات دەبوو هەموو ساڵێك "بۆ درێژەدان بە رێكلام و پڕوپاگەندە" نەخۆشگەلێكى تایبەت بۆ وەرگرتنى چارەسەرى، رەوانەى مۆسكۆ بكەن. بوونى نەخۆشگەلی بیانى لە نەخۆشخانەكانی مۆسكۆ وەك ئەركێكى ئاسایی و جۆرێك لە نەریتى لێ هاتبوو، بەڵام ئێستە زۆربەى ئەو نەخۆشانەشیان بەتەنیشت نەخۆشەكانى سۆڤیەتیدا دەخەواند و تەنانەت رێگەیان پێ دەدان بێ وەرگێڕ و بێ چاودێر لەگەڵ نەخۆشەكانى دیكەدا تێكەڵاوى و هاموشۆ بكەن. لەگەڵ ئەوەشدا، نەخۆشە سۆڤیەتییەكان هێشتا بوێریى ئەوەیان نەدەكرد زۆر لە نەخۆشە بیانییەكان نزیك بكەونەوە. (سڤێتلانا) لە نەخۆشخانەى كۆنتسۆڤۆ سەرنجى كەوتە سەر پیاوێكى كورتەباڵاى پشتداچەماوى قژ ماشوبرنجى كە لە كریدۆرەكەدا پیاسەى دەكرد. ئەو پیاوێكى هیندی بوو، هەر ئەوەیش بووە هۆى راكێشانى زیاترى سەرنجى سڤێتلانا.\nسڤێتلانا سەرقاڵى خوێندنەوەى ژیاننامەى مەهاتما گاندی، رێبەرى سەربەخۆیی هیندستان بوو و دەیویست چەند پرسیارێك لەبارەى گاندى لەو پیاوە كورتەباڵا هیندییە بپرسێ، بەڵام شەرمنۆكییە لەڕادەبەدەرەكەى رێگەى پێ نەدەدا لێی بچێتە پێشێ و سەرى قسەى لەگەڵدا بكاتەوە. لەگەڵ ئەوەشدا كاتێك هەردووكیان لەنێو كریدۆرى نەخۆشخانەكەدا بەڕێكەوت كەوتنە بەرامبەرى یەك، لەسەر ئێسكەملێكى دار بەتەنیشت یەكەوە دانیشتن و بە تاسە و تامەزرۆییەكى زۆرەوە بۆ ماوەى سەعاتێك قسەیان كرد. هەردووكیان بە زمانى ئینگلیزى پێكەوە قسەیان دەكرد. پیاوە هیندییەكە لە سڤێتلاناى پرسی: "تۆ سەر بە چ رێكخراوێكىت؟“ كاتێكیش وەڵامەكەى وەرگرتەوە: "سەر بە هیچ رێكخراوێك نیم" بزەیەكى خۆشی كەوتە سەر لێوانى.\nبراجیش سینگ لە تەمەنى جحێلیدا كۆمۆنیستێكى ئامانجخواز و دڵگەرم بوو. بەڵام ئێستە وا نەبوو. براجیش سینگ كوڕى راجا كالاكانكار لە هەرێمى ئۆتار پرادش بوو. ئەو زمانى ئینگلیزیى لە كۆلێژێكدا لە بەریتانیا فێر بووبوو و زۆرترین كاتەكانى خۆى لە دەرەوەى هیندستان رابواردبوو. ئەو لە ساڵى 1932 كە لە لەندەن نیشتەجێ بوو، بووبووە كۆمۆنیست. وای دەزانى ئەوە باشترین رێگایە بۆ تێكۆشان و خەبات لەپێناو سەربەخۆیی هیندستان. بەگوتەى هاوڕێكانى براجیش، ئەو كوڕێكى پاك بوو، سروشتێكى تەنزاوى و قۆشمەچێتیى هەبوو كە بەردەوام ئەو سروشتەى خۆى تێكەڵ بە چالاكییە سیاسییەكانى دەكرد.\nسڤێتلانا كاتێك زانى (سینگ) هیچ زانیارییەكى لەسەر كەسایەتیى ئەو نییە، هەناسەیەكى ئاسوودەى هەڵكێشا. سینگ لە سڤێتلاناى پرسی لە یەكێتیى سۆڤیەت، لە قۆناغی دواى مەرگى ستالین چی گۆڕانكارییەك رووی داوە؟ سڤێتلانا لە وەڵامدا گوتى: "بە رواڵەت هەندێك چاكسازیى رووكەشییانە ئەنجام دراوە، بەڵام بناغەكان و ژێرخانى كۆمەڵگەى سۆڤیەت بێ هیچ گۆڕانكارییەك، وەك خۆى ماوەتەوە". دواجار كاتێ سڤێتلانا بریارى دا بە سینگ بڵێ ئەو كچی ستالینە، سینگ لە كاردانەوەدا تەنیا "ئاە"ێكى بە تەوسەوەى بەریتانى لە دەم دەرچوو. سڤێتلانا پاشان گوتى "سینگ" لەوبەدوا قەت شتێكى لەبارەى باوكى لێ نەپرسی. ئەوان لەماوەى مانەوەیان لە نەخۆشخانە، لە حاڵەتێكدا كە پۆشاكى تایبەت بە نەخۆشانیان لەبەردابوو، لە كریدۆرى نەخۆشخانەدا پێكەوە پیاسە و هاتوچۆیان دەكرد یان لە كافتریاى نەخۆشخانە خواردنیان دەخوارد. لەو كات و ساتانەدا كە ئەوان پێكەوە دەبوون، نەخۆشەكانى دیكە كە لە توێژى دەستەبژێرى سۆڤیەتی بوون، بە چاوێكى ناحەز لە (سینگ)یان دەڕوانى، چونكە ئەوان لەو پەلامارەى خرۆشۆڤ بۆ نێو گۆڕەپانى سەرپشك و ئیمتیازە پاوانكراوەكانیان و وەرگرتنى نەخۆشە بیانییەكان ناڕازى و دڵگران بوون، پەست و بێزار بوون لە چاكسازییەكانى خرۆشۆڤ. نەخۆشە سۆڤیەتییەكان كە ئاخافتنیان بە زمانى ئینگلیزى دەزانى، مەراقیان كردبوو بزانن سڤێتلانا و سینگ لەبارەى چی بابەتێك قسەوباس دەكەن. بەڵام ئەوانیش، سڤێتلاناو سینگ، هەر كە یەكێك لێیان نزیك بكەوتایەوە بێدەنگ دەبوون و قڕوقەپیان لێ دەكرد.\nكارمەندە نهێنییەكانى پۆلیس لەنێو نەخۆشخانەكەدا هەبوون و (سینگ) كەسێكى بە هەراوهۆریا بوو و هەمیشە سەرنجى دەوروبەرى بۆ لاى خۆی رادەكێشا. سڤێتلانا نیگەرانیی و ترسی ئەوەى هەبوو سینگ شتێكى بەسەر بێت.


شەڕێكی بێ پاسا‌و لە شنگال \nشەڕێكی بێ پاسا‌و لە شنگال \nPM:04:41:20/03/2017 فه‌رید ئه‌سه‌سه‌رد\nوەزیری بەرگریی توركیا فیكری ئیشك لە لێدوانێكدا لە ١٦ی ئەم مانگە، ئەوەی ئاشكرایكرد كە ئەگەر هەیە سوپای توركیا و هێزی پێشمەرگە پێكەوە هێرش بكەنە سەر هێزەكانی پەكەكە لە شنگال.\nئەگەر لەوە گەڕێین كە ئایا دەشێ ئەم هێرشە ڕووبدا یان نا، پرسیارە گرنگەكە ئەوەیە كە كێ بڕیار لەسەر ئەم مەسەلەیە دەدا؟ ئایا ئەوەی كە بڕیار دەدا سەرۆكایەتی هەرێمە كە بەپێی یاسای ژمارە ١٩ی ساڵی ٢٠١٣ سەرۆكەكەی ماوەی كۆتایی هاتووە، یان وەزارەتی پێشمەرگەیە كە لە ساڵی ٢٠١٥ وە بێ وەزیرە؟ لێرەدا مەسەلەكە سەرەكییەكە ئەوەیە كە بە پشت بەستن بە كام یاسا، هێزی پێشمەرگە پشتگیریی هێرشی هێزەكانی دەوڵەتێكی تر دەكا لە ناوخۆی كوردستاندا؟\nئەوی ڕاستی بێ، یاساكانی هەرێم بە هیچ شێوەیەك ڕێنادەن هێزی هیچ دەوڵەتێك بێتە ناو سنوری هەرێم. بەپێی یاسای ژمارە ١ی ساڵی ٢٠٠٥ كە دەسەڵاتی سەرۆكی هەرێمی پێ دیاری كراوە، بڕگەی پێنجەم ڕێدەدا سەرۆكی هەرێم، لە كاتی سەرهەڵدانی هەڕەشە و مەترسیی گەورە لەسەر هەرێم و قەوارە سیاسییەكەی، پاش ڕێككەوتن لەگەڵ سەرۆكی پەرلەمان و ئەنجومەنی وەزیران، بەپەلە چەند بڕیارێك دەردەكات كە هێزی یاسایان دەبێ.\nلە ساڵی ٢٠٠٥ ەوە تائێستا سەرۆكایەتیی هەرێم هیچ بڕیارێكی دەرنەكردووە كە هێزی یاسای هەبێت، تەنانەت كاتێك داعش لە ساڵی ٢٠١٤دا مەخموری گرت و هەڕەشەی لەسەر هەولێری پایتەختی هەرێمیش دروست كرد، سەرۆكایەتیی هەرێم هیچ بڕیارێكی لەم جۆرەی دەرنەكرد.\nلەكاتێكدا بڕگەی دەیەمی یاساكە ڕێدەدا هێزی فیدرال بە ڕەزامەندیی پەرلەمانی كوردستان بێتە ناو سنوری هەرێمی كوردستان، هەمان ئەم یاسایە دەسەڵات ناداتە سەرۆكایەتیی هەرێم یان حكومەتەكەی یان وەزارەتی پێشمەرگە رەزامەندی لەسەر هاتن و هێنانی هێزی سوپای دەوڵەتێكی تر بۆ ناو هەرێم نیشان بدەن و ئەم مەسەلەیە تەنانەت رەزامەندیی پەرلەمانیشی بۆ نەكراوەتە مەرج. ئەمەش بەم واتایە دێت كە مەسەلەكە هەر لە بنەرەتدا ڕەتكراوەتەوە. گواستنەوەی ململانێی ناخۆی توركیا بۆ ناو كوردستان خزمەتی بەرژەوەندیی نیشتمانیی باڵای گەلی كوردستان ناكا. تێوەگلاندنی هەرێمی كوردستان لە ململانێیەكی سوپایی لەنێوان توركیا و پەكەكە هیچ سوودێكی هەرێمی كوردستانی تێدا نیە، تەنانەت دەشێ ئەم كارە ئاكامی ناچاوەڕوانەكراوی لێبكەوێتەوە، بەتایبەتی كە پێناچێ توركیا بەپێی ڕێككەوتنێكی نووسراو دەست بە ئۆپەراسیونەكە بكا. ئەمەش بەم مانایە دێت كە ئۆپەراسیونەكە هیچ ماوەیەكی دیاریكراوی بۆ دانانرێ و هیچ كاتێكیش بۆ كشانەوەی هێزەكان دیاری ناكرێ، سەرباری ئەوەی كە دەشێ ئۆپەراسیونەكە دوو ئەگەری لێبكەوێتەوە، یەكەمیان ئەوەیە كە توركیا بە بیانوی ڕێگرتن لە گەڕانەوەی هێزەكانی پەكەكە، ڕەنگە بنكەیەكی عەسكەریی هەمیشەیی لە شنگال دابنێ.\nدووەمیشیان، ئەوەیە كە هێزەكانی توركیا و هێزەكانی عیراق لە شنگال و ناوچەكانی دەوروبەری، لەگەڵ یەكتری بە شەڕ بێن و لێرەدا چوارچێوە نێودەوڵەتییەكەی مەسەلەكە قوڵتر دەبێتەوە و كاریگەریی خراپی، هەم لە ڕوی سیاسییەوە هەم لە ڕوی یاساییەوە، لەسەر هەرێم دەبێ.\nبەپێی یاساكانی عیراق، شنگال لەگەڵ دهۆك و هەولێر و سلێمانی بەراورد ناكرێ، چونكە شنگال یەكێ لەو ناوچانەیە كە بە ناوچەیەكی جێناكۆك دەژمێردرێ. ئەمەش وایكردووە ئەم ناوچەیە لە ڕووی دەستورییەوە سەر بە هەرێمی كوردستان نەبێ. كێشانی هێزی دەوڵەتێكی بیانی بۆ ناوچەیەكی دەرەوەی دەسەڵاتی حكومەتی توركیا بە هێزی داگیركەر بداتە قەڵەم و مەسەلەكە بگەیەنێتە ئەنجومەنی ئاسایش. بۆیە لێرەدا ناكرێ مەسەلەی شنگال تەنانەت لەگەڵ مەسەلەی سەربازگەكەی باشیكیش بەراورد بكرێ، لانی كەم لەم روانگەیەوە كە ئەنكەرە بە بیانوی شەڕی داعش و مەشق پێكردنی هێزەكانی پاسەوانانی نەینەوا بۆ رزگاركردنی موسڵ لە داعش، سەربازگەی باشیكی كردۆتەوە و هێزی تێدا جێگیر كردووە و بەهۆی ئەمەشەوە توانراوە كێشەی سەربازگەی باشیك كۆنترۆڵ بكرێ. بەڵام گەیشتنی هێزەكانی توركیا بۆ شنگال لە دەرەوەی چوارچێوەی شەڕی دژی داعش و لەكاتێكدا كە هێشتا كێشەی سەربازگەی باشیك بە هەڵپەسێردراوی ماوەتەوە، گرژیی پەیوەندییەكانی نێوان بەغدا‌و ئەنكەرە زیاتر دەكا و دەرگا بە ڕووی هەموو ئەگەرەگاندا بە كراوەیی دەهێڵێتەوە.\nئەنكەرە لە میدیاكاندا بیانوو بۆ جوڵاندنی هێز بۆ شنگال دەهێنێتەوە‌و وای رادەگەیەنێ كە نایەوێ قەندیلێكی تر لە شنگال پەیدا ببێ. بەدڵنیاییەوە شنگال لەگەڵ قەندیل بەراورد ناكرێ و لەڕاستیشدا شنگال بۆ پەكەكە هیچ بایەخێكی ستراتیجیی نیە‌و نزیكەی ١٢٠ كیلۆ مەتریش لە سنوری نێودەوڵەتیی توركیا-عێراقەوە دوورە و بەهۆی ئەمەوە مەترسییەكی گەورەی بۆ سەر توركیا نیە. راستییەكە ئەوەیە كە مەسەلەكە هیچ دورنمایەكی ئەمنی نیە، بەڵكو دورنمایەكی سیاسیی هەیە و زۆرتر پەیوەندیی بە راپرسییەكەی مانگی داهاتوی توركیاوە هەیە كە تێیدا ئەردۆغان دەیەوێ سیستمی سیاسی لە پەرلەمانییەوە بكاتە سەرۆكایەتی و دەسەڵاتێكی نیمچە رەها بۆ خۆی مسۆگەر بكات.\nپاش ڕێگرتن لە جوڵاندنی هێزەكانی تورك بەرەو منبج و دورخستنەوەی توركیا لە بەشداری كردن لە شەڕی رەققە و بەهێزبونی بزوتنەوەی»نەخێر بۆ هەمواركردنەوەی دەستور»، ئەردۆغان پێویستی بە وەدەستهێنانی سەركەوتنە لە بوارێكی دیاریكراودا تاكو پێگەی خۆی لە ڕاپرسییەكەی مانگی داهاتوو پێ بەهێز بكا. ئەمەش هانی داوە بیر لە ئۆپەراسیۆنێك لە شنگال بكاتەوە تا شایستەیی خۆی وەك سەرۆكێكی شایستەی دەسەڵاتێكی نیمچە رەها پێ سەلمێنێ.\nپرسیارەكە ئەوەیە : ئێمە، لە هەرێمی كوردستان، چ پەیوەندییەكمان بەم بابەتەوە هەیە؟\nئه‌م بابه‌ته 759\nتوركیای نقومبوو لەسەرلێشێواویدا  هەموو رێگاكان بەرەو بەغدا دەچن  كوردستان و كه‌تالۆنیا دوو مۆدێلی جیاواز  كوردستان و كەتالۆنیا دوو مۆدێلی جیاواز قەیرانی سوریا بەرەو وەرچەرخانێكی ترسناك  توركیا و بژاردە سەختەكانی \nفیدرالیزمی كوردی سوریا لە نێوان پشتگیری و دژایەتیدا  پەرلەمانی مانگرتووەكان و پەرلەمانی جبوری  رِوخساری نیوە ناچڵ لە سیاسەتی دەرەوەی توركیا  غازی سروشتی له نێوان مژده‌به‌خشی و ئومێدبڕیدا  سەرەکی


هاوژین عومه‌ر: سەرۆک کۆماری عیراق پێشتر هۆشداریی داوە عیراق نەبێتە مەیدانی شەڕی بەوەکالەت\nله‌م وتووێژه‌ی به‌شی كوردی ده‌نگی ئه‌مریكا، هاوژین عومه‌ر ڕاوێژكاری سه‌رۆك كۆماری عیراق باس له چه‌ند پرسێكی گرنگ له‌باره‌ی خۆپیشاندانه‌كانه‌وه ده‌كات.\n"سەرۆک کۆماری عیراق بە حوکمی ئەزموونی پێشتری لە ئیدارەدانی حکومەت و دەوڵەتدا، کاری لەسەر چەند تەوەرەیەک دەکرد بەو ئامانجەی عیراق نەگات بەم ڕۆژە "\nلە سەرەتای وتووێژەکەدا هاوژین عومەر دەڵێت "پێش ڕوودانی خۆپیشاندانەکانیش، سەرۆک کۆماری عیراق بە حوکمی ئەزموونی پێشتری لە ئیدارەدانی حکومەت و دەوڵەتدا، کاری لەسەر چەند تەوەرەیەک دەکرد بەو ئامانجەی عیراق نەگات بەم ڕۆژە لە توڕەیی و مەبەستی بوو پیشخواردنی خەڵکی عیراق کەم بکاتەوە، ئەگەرچی دەسەڵاتی یەکەمی جێبەجێکردنیش لای سەرۆکایەتیی حکومەتە نەک سەرۆک کۆمار، چونکە دەسەڵاتەکانی سەرۆک کۆمار بەپێی دەستوور سنووردارن، بەڵگەش بۆ ئەم قسانەمان چەند ڕاستییەکە، یەکەمیان ئەوەیە کە سەرۆک کۆمار ماوەیەک بەر لە ئێستا و لە میانەی کۆبوونەوەیەکی فەرمیدا ڕایگەیاند کە بەمزوانە بە هاوبەشی لەگەڵ حکومەت پڕۆژەیاسای ئەنجومەنی باڵای ئاوەدانکردنەوەی عێراق ڕەوانەی پەرلەمان دەکەین، کە بڕگە و ماددەی زۆر گرنگ بە مەبەستی سەرلەنوێ ئاوەدانکردنەوە و بوژاندنەوەی عێراق لەخۆ دەگرێت، هەروەها بەڵگەیەکی دیکەش ئەوەیە کە سەرۆک کۆمار لە نیویۆرک و لە دیداری لەگەڵ سەرۆک ترامپ و سەرۆکانی گەورە وڵاتانی تر، جەختی لەسەر سێ تەوەر کردەوە، ئەوانیش (بیناکردنەوەی عیراق، بەهێزکردنی ئابووریی وڵات، دوورخستنەوەی عیراق لە شەڕی بەوەکالەت لە ناوچەکەدا)".\nئەو ڕاوێژکارەی سەرۆک کۆماری عیراق نەشیشاردەوە کە هەوڵ هەیە عیراق لەو ململانێیەی نێوان ئێران و ئەمریکا، یان لەو جەمسەربەندییەی کە لە ناوچەکەدا هەیە، تێوەبگلێنرێت."\nڕاشیگه‌یاند" هەندێک لەو ڕووداوە نەخوازراوانەشی کە لە ماوەی ڕابردوودا ڕوویان دا، لە وێنەی مووشەکبارانکردنی کۆگاکانی چەک و تەقەمەنیی حەشدی شەعبی لە لایەن ئیسرائیل و ڕووداوی مووشەکبارانکردنی هەندێک دامەزراوەی نەوتیی شانشینی سعودیە، کە بە ناڕاستەوخۆ باس لەوە دەکرا سەرچاوەکەی لە عیراقەوە بووە و دواتر بە درۆ خرایەوە، دەرهاویشتەی ئەو هەوڵ و بارودۆخە بوون. چاوەڕوان دەکرا عیراق بکرێتە شوێنی شەڕی بەوەکالەت، بەڵام سەرکردایەتیی سیاسیی عیراق، لە سەروو هەمووشیانەوە سەرۆک کۆماری عیراق لە کۆبوونەوەی بەردەوامی سێ سەرۆکایەتییەکە و هەموو سەرکردە و کوتلە سیاسییەکانی دیکەش، هەوڵی زۆریان دا عیراق لەو مەترسییە ڕزگار بکەن، تا ڕاددەیەکی باشیش ئەو مەترسییە لەسەر عێراق دوور خرایەوە. هەر بەوهۆیەشەوە بوو کە لە نیویۆرک سەرکردەی گەورە وڵاتانی جیهان پێزانینیان بۆ سەرۆک کۆمار و سەرکردایەتیی سیاسیی عیراق دەربڕی، کە تا ئێستا ئەم وڵاتە توانیوێتی خۆی لە شەڕی بەوەکالەت بپارێزرێت و نەچێتە پاڵ هیچ جەمسەرێکی ململانێکانەوە"\n" داواکارییەکانی زۆرێک لە خۆپیشاندەران ڕەوان "\nڕاوێژکارەکەی سەرۆک کۆماری عیراق بێئەوەشی دەستنیشانی ئەوە بکات کە ئایا هەوڵەکان بۆ تێوەگلانی عێراق نێودەوڵەتین یان هەرێمی؟، یاخود نێوخۆیی؟ وتی "ئێمە لایەنەکان دیاریی ناکەین، بەڵام وەک دەزانرێت ئەم وڵاتەی ئێمە هێشتا لە ڕووی سەروەریی و مەرکەزییەتەوە کێشەی هەیە، هەربۆیە عیراق وەک وڵاتێکی کراوە وایە، هەندێک لایەن لە ناو عیراقدا هەن کە بە هۆکاری سیاسیی بێت یان مەزهەبیی، پەیوەندیی و ئاڕاستەیان لەگەڵ دەرەوەی خۆیاندا هەیە، هەربۆیە زۆر "حەزەر" دەکرا لەوەی ئەم لایەن و گرووپانە شەڕی بەوەکالەت بکەن، بەڵام بە هەوڵەکانی هەرسێ سەرۆکایەتییەکە و بە تایبەتیش سەرۆک کۆمار، توانرا هەموو ئەو هەوڵانە پوچەڵ بکرێنەوە و ڕێگە نەدرێت عیراق ببێتە گۆڕەپانی ئەو شەڕە بەوەکالەتە".\nسەبارەت بە خۆپیشاندانەکانی چەند ڕۆژی ڕابردووش، هاوژین عومەر جەختی لەوەش کردەوە کە "داواکارییەکانی زۆرێک لە خۆپیشاندەران ڕەوان، ساڵانێکی زۆرە شەقامی عیراقی وەک پێویست خزمەت نەکراوە، پڕۆسەی دامەزراندن نییە، بێکاریی تەشەنەی سەندووە، قەیرانی نیشتەجێبوون هەیە، حکومەت نەیتوانیوە هەندێک بەرپرسی گەندەڵ بداتە دادگا و گەندەڵی سنووردار بکات. لە خۆپیشاندانێکی وەهاشدا کە هیچ لایەن و ڕەوتێکی سیاسیی بە فەرمی خۆیان نەکردۆتە خاوەن و پێشڕەو، دوور نییە دەستتێوەردان و بەلاڕێدابردن و ئاڕاستەکردنی نادروست ڕوو بدەن، هەربۆیە چاوەڕوان دەکرێت لەگەڵ فراوانبوونی ئەم خۆپیشاندانانەدا، دەستوەردانی زیاتریش بکرێت".\nباسی ئەوەت کرد کە هێشتا عیراق بە تەواویی خاوەنی سەروەریی نییە، بەڵام بەپێی ماددەی 67 لە دەستووری هەمیشەیی عیراق/ ساڵی 2005، پارێزگارییکردن لە سەروەریی خاکی عیراق ئەرکی سەرۆک کۆمارە، کەواتە سەرۆک کۆمار چی کردووە بۆ پاراستنی سەروەریی خاکی عیراق؟\nهاوژین عومەر لە وەڵامدا وتی "بەڕێز دکتۆر بەرهەم ساڵح تەنها یەک ساڵە وەکو سەرۆک کۆماری عیراق دەستبەکار بووە، ئەگەرچی عیراق وڵاتێکی پڕ کێشەیە، بەڵام لەم ماوە کەمەشدا چەندین هەوڵی گرنگی داوە لەو پێناوەدا، لەوانە چاککردنی پەیوەندییەکانی عیراق و هەرێمی کوردستان، هەروەها هەوڵی داوە عیراق ڕۆڵێکی بێلایەنانەی هەبێت لە کێشەکانی ناوچەکەدا، لەگەڵ چاککردنی پەیوەندییەکان لەگەڵ وڵاتانی دراوسێ، لە هەمووی گرنگتر ئەوەیە بە هەوڵی سەرۆک کۆمار و بە تەنسیق لەگەڵ بەڕێز سەرۆک وەزیرانی عێراق، توانرا هێزەکانی حەشدی شەعبی بە فەرمانی ئیداریی بخرێنە ناو مەنزوومەی بەرگریی عێراقەوە و هەموو مەرج و بڕیارە فەرمییەکانیان بە سەردا جێبەجێ بکرێن، ئەم بابەتانە دەچنە خانەی دروستکردنی سەروەریی و مەرکەزیەت و بەهێزکردنی ڕۆڵی دامەزراوەکانی دەوڵەت، ئەمانە کۆمەڵێک خاڵن بۆ ئەوەی لە سۆنگەیانەوە عیراق کەسایەتیی سیاسیی خۆی بەدەست بهێنێتەوە".\nڕاوێژکارەکەی سەرۆک کۆماری عیراق ڕەتی کردەوە، سەرۆک کۆماری عیراق بەغدای جێهێشتبێت و گەڕابێتەوە هەرێمی کوردستان، وتیشی "هەموو ئەوانە "درۆ" و پڕوپاگەندەن لە پێناو دروستکردنی" بەلبەلەی" زیاتر دەکرێن، تا پێش ئەم پەیوەندییە تیلیفۆنییەی ئه‌م وتووێژه بە هیچ جۆرێک بەرنامە نەبووە سەرۆک کۆمار بگەڕێتەوە هەرێمی کوردستان، بەڵکو بە پێچەوانەوە ئەوکاتەی پڕوپاگەندەکە بڵاو کرایەوە، سەرۆک کۆمار لە کۆشکی کۆماریی لەگەڵ سەرۆکی ئەنجومەنی نوێنەران لە کۆبوونەوەدا بوو بە مەبەستی چارەسەرکردنی کێشە و ئاڵۆزییەکان. تا دوو ڕۆژ پێش ئێستاش بڕیار بوو لە ڕۆژی شەممە ساڵیادی کۆچی دوایی "بەڕێز مام جەلال" بە ئامادەبوونی سەرکردە و بەرپرسە سیاسییە نێوخۆیی و دەرەکییەکان لە کۆشکی سەلام بەڕێوە بچێت، بۆیە ئەو دەنگۆیانە بە هیچ شێوەیەک ڕاست نین کە "بەڕێز سەرۆک کۆمار" گەڕابێتەوە هەرێمی کوردستان، ناوبراو هەر یەکەم ڕۆژ لەگەڵ دوو سەرۆکایەتییەکەی دیکە و بەرپرسانی سیاسیی عیراق کۆبوویەوە، تا دەستبەجێ کۆمەڵێک ڕێوشوێنی پێویست بگیرێنە بەر بە مەبەستی دامرکاندنەوەی توڕەیی خەڵک"\nدەربارەی ئەوەی بۆچی سەرۆک کۆماری عیراق پەیامی ڕاستەوخۆی بۆ خۆپیشاندەران نەبووە؟ هاوژین عومەر وتی "چونکە داواکارییەکان ئاڕاستەی حکومەت کراون، لە ڕووی دەستوورییشەوە دامەزراوەی حکومەت و سەرۆک وەزیران لایەنی یەکەمی جێبەجێکردن و بەرپرس و تایبەتمەندن بەو پڕۆسەیەوە، تەنانەت لە عیراقدا ڕەخنەکان ئاڕاستەی سەرۆکایەتیی کۆمار و نوێنەرانی کورد لە عێراق نین، چونکە هەموان دەزانن سەرۆکایەتیی کۆمار ڕۆڵی ئیجابی هەبووە لە واقیعی ئێستای عیراقدا، تەنانەت بەشێک لە سەرکردە و کەسایەتییە سیاسییەکان دەڵێن ئەگەر گرفتی پشکپشکێنە نەبوایە لە عێراقدا، بۆ ئێمە گرنگتر بوو کە بەرهەم ساڵح سەرۆک وەزیران بوایە، وەک لەوەی کە ئێستا ئەم کابینەیە ئەنجامی دەدات".


ده‌قی پڕۆژه‌ی كۆنگرێسی ئه‌مریكا له باره‌ی ده‌وڵه‌تی سه‌ربه‌خۆی كوردستان\nده‌قی پڕۆژه‌ی كۆنگرێسی ئه‌مریكا له باره‌ی ده‌وڵه‌تی سه‌ربه‌خۆی كوردستان\nله ئێستادا لەباڵاترین ناوەندی بڕیار بەدەستی ئەمریکادا لە (کۆنگرێس) پڕۆژەیەکی گرنگ تاوتوێ دەکرێت بۆ سەربەخۆیی کوردستان و بەم نزیکانە دەخرێتە دەنگدانەوە، ئەگەر دەنگی زۆرینەی ٤٣٥ نوێنەرەکەی ئەنجومەنی نوێنەران و دواتریش لەکۆی ١٠٠سیناتۆرەکەی ئەنجومەنی پیران دەنگی 51 سیناتۆر بەدەست بهێنێت دەبێتە پڕۆژە یاساو بەیەک ئیمزای ترەمپ، ئەمریکا هەرێم دەکاتە دەوڵەتی سەربەخۆ، وەک چۆن ساڵی ٢٠٠٨ کە بەپڕۆژەیەکی لەم جۆرە ئەمریکا کۆسۆڤۆی کردە دەوڵەت!.\nوه‌ك له پڕۆژه‌كه‌دا هاتووه: "لەکاتێکدا رێککەوتننامەی نێودەوڵەتی نەتەوە یەکگرتوەکان بۆ مافی سیاسی و مەدەنی و هەروەها رێککەوتننامەی نێودەوڵەتی بۆ مافی ئابووری و کۆمەڵایەتی و کەلتوری دەڵێت (هەموو کەسێک مافی دیاریکردنی چارەنووسی خۆیان هەیە، بەو پێیەش دەتوانن بەئازادی باری سیاسیان دیاری بکەن و بەدوای گەشەپێدانی ئابووری و کۆمەڵایەتی و کەلتوریدا بگەڕێن".\n"دەقی تەواوی پڕۆژەکەی کۆنگرێسی ئەمەریکا بۆ سەربەخۆی کوردستان بەکوردی"\nپڕۆژی ژمارە ٥٣٤\nبۆچوونی ئەنجومەنی نوێنەران کەخەڵکی هەرێمی کوردستانی عیراق مافی بڕیاردانی بوون بەدەوڵەتی سەربەخۆیان هەیە.\n٢٥ی ئەیلولی ٢٠١٧\nبەڕێز فرانکس، لەویلایەتی ئەریزۆنا ئەم بڕیارەی پێشکەش کردوەو خستویەتیە بەردەم کۆمیتەی کاروباری دەرەوە\nبۆچوونی ئەنجومەنی نوێنەران کەخەڵکی هەرێمی کوردستانی عێراق مافی بڕیاردانی بوون بەدەوڵەتی سەربەخۆیان هەیە.\nلەکاتێکدا ڕێککەوتننامەی نێودەوڵەتی نەتەوە یەکگرتوەکان بۆ مافی سیاسی و مەدەنی و هەروەها ڕێککەوتن نامەی نێودەوڵەتی بۆ مافی ئابووری و کۆمەڵایەتی و کەلتوری دەڵێت "هەموو کەسێک مافی دیاریکردنی چارەنوسی خۆیان هەیە، بەو پێیەش دەتوانن بەئازادی باری سیاسیان دیاری بکەن و بەدوای گەشەپێدانی ئابوری و کۆمەڵایەتی و کەلتوریدا بگەڕێن".\nلەکاتێکدا پەیمانی نەتەوە یەکگرتوەکان لەلقی (٢) بەندی (١) بەشی (٢)دا دەڵێت "گەشەپێدانی پەیوەندی دۆستانە لەنێوان گەلاندا بەپێی ڕێزگرتن لەبنەماکانی یەکسانی ماف و دیاریکردنی چارەنووسی خەڵک، هەروەها گرتنەبەری ڕێوشوێنی مەبەست بۆ بەهێزکردنی ئاشتی جیهانی".\nهەروەها هەرێمی کوردستانی عيراق مەرجی بەدەوڵەت بونی پاش جەنگی ساردی تێدایە کە لەڕاگەیەندراوی پەیماننامەی پاریس و ڤییەنادا هاتوە.\nهەرێمی کوردستانی عێراق چوار مەرجی بەندی یەکی کۆنگرەی مۆنتیڤیدیۆی تێدایە سەبارەت بەماف و ئەرکی دەوڵەت کەنەتەوەیەکی هەمیشەی تێدایەو سنوری دیاریکراوەو حکومەتی هەیەو توانای پەیوەندی بەستنی هەیە لەگەڵ ووڵاتانی دیکە.\nهەروەها کورد وردەکاری مافی چارەی خۆنوسین لەخۆ دەگرێت کە زمان و ئاین و ڕەچەڵەک و کەلتورو مێژووی تایبەت بەخۆی هەیە.\nهەروەها هەرێمی کوردستانی عێراق سەلماندی کە کاریگەرترین هاوپەیمانی ئەمەریکا بووە دژ بەدەوڵەتی ئیسلامی کەویلایەتە یەکگرتوەکانی ئەمەریکاو هاوپەیمانانی بەهێزی سەربازی پتەوکرد کەبەو هۆیەشەوە پێویستی نەکرد ئەمەریکا هێزی سەربازی خۆی بنێرێت.\nهێزی سەربازی هەرێم کە "پێشمەرگە"ی پێدەگوترێت زیاتر لە ٢٠٠٠ قوربانی داوەو ٩٠٠٠ بریندارو ٦٠ ون بوویان هەیە لەکاتی ئۆپەراسیۆنەکانیان دژ بەدەوڵەتی ئیسلامی.\nهەروەها هەرێمی کوردستانی عێراق نزیکەی دوو ملیۆن پەنابەری لەخۆگرت لەکاتی شەڕی ناوخۆی عێراق و سوریا.\nهەرێمی کوردستانی عيراق بەشێوەیەکی شایستانە ئایین و چەندایەتی رەچاوکردوە لەمامەڵەکردن لەگەڵ کەمینەی ئاشووری و کلدانی و مەسیحی و بەهایی و جولەکەو کاکەی و ماندیان و شەبەک و شیعەو تورکمان و یەزیدی و زۆرا ئۆستەر. لەهەمان کاتدا گەشەپێدانی بەخۆوەدی سەبارەت بەیەکسانی ڕەگەز.\nکوردەکان بەدرێژای مێژوو سەلماندیان کەدژ بەستەم و تیرۆرن، دژ بەسەدام و گروپە تیرۆرستەکانی وەک قاعیدەو ئەنسارول ئیسلام وەستانەوە.\nهەروەها سەدام حسێن وەک دیکتاتۆری عێراق پاکتاوی نەژادی و ئاوارەبونی کوردەکانی ئەنجامدا، کەتێدا ۱۸۲٠٠٠ خەڵکی مەدەنی بونەقوربانی بەمەبەستی فراوانکردنی ناوچەکانی خۆی لەسەر حیسابی کورد.\nبەپێی بڕیاری (٢٦٢٥)ی ئەنجومەنی گشتی نەتەوە یەکگرتوەکان مافی چارەی خۆنوسینی خەڵک شوێنی سەربەستی ناوچەیی دەگرێتەوە کاتێک وڵاتێک رێگری کرد لەگەشەپێدانی ئابووری و کۆمەڵایەتی و کەلتوری میللەتێک لەکاتێکدا ئەو میللەتە مافی دروستی هەیە لەو ناوچەیەدا.\nلەگەڵ ئەوەی ناکۆکیەکی ئاڵۆز هەیە لەنێوان هەرێم و حکومەتی مەرکەزی عێراقدا، هەرێمی کوردستانی عێراق رێگەیەکی دوور لەتوندوتیژی گرتەبەر بۆ بەدواچوونی ئاواتی بەدەوڵەت بوون.\nهەروەها پاڕلەمانی هەرێمی کوردستانی عيراق لە ١٥ی سێپتەمبەر فەرمانێکی یاسایی دەرکرد کە (٢٥)ی سێپتەمبەر ریفراندۆمی سەربەخۆی کوردستانی عيراق ئەنجام بدرێت لەدوای ئەوەی زۆربەی حیزبە سیاسیەکانی عێراق بانگەشەیان بۆ کرد.\nبەم هۆکارانەش ئەنجومەنی نوێنەرانی ئەمەریکا داوا دەکات:\n١. ویلایەتە یەکگرتوەکان ئەو قوربانیانەو هاوکات پابەندبوونی کورد بەمافی مرۆڤ و پابەندبونی یاسایی و ڕەوشتی بۆ مافی چارەی خۆنوسینی خەڵکی دانیشتوانی هەرێمی کوردستانی عێراق لەبەرچاو بگرێت و ئازادبن لەبڕیاردان بەبێ بێزارکردنی دەرەکی.\n٢. ویلایەتە یەکگرتوەکانی ئەمەریکا بانگێشتی کۆمەڵگای نێودەوڵەتی و دەزگا ناوخۆیەکان بکات بۆ دانپێدانانی مافی چارەی خۆنوسینی خەڵکی هەرێمی کوردستانی عێراق.\nپڕۆژەکە لەسەر ماڵپەڕی ڕەسمی کۆنگرێسی ئەمەریکا:\nئەمە لەئێستادا تەنها پڕۆژەیەو دەبێت بە چوار قۆناغدا تێپەڕێت ئینجا ئەمەریکا بەڕەسمی پشتگیری سەربەخۆی کوردستان دەکات، وە کۆی پرۆسەکە نزیکەی ساڵێکی پێدەچێت نەک وەک ئەوەی مێدیاکانی پارتی و نزیک لەپارتی چەواشەکاری بڵاودەکەنەوە هەر لەئێستاوە مژدە دەدەن بەخەڵک گوایە ئەمەریکا لەئێستادا بڕیاری سەربەخۆی کوردستانی داوە، دواتر باسی وردەکاری هەرچوار قۆناغەکە دەکەم.\nدەقی پرۆژەکەی گۆنگرێس


ماڵپەری فیردەوس | حوکمی جگەرە کێشان و نیرگەلە لە شەرعدا؟\nسەردێری پرسیار:حوکمی جگەرە کێشان و نیرگەلە لە شەرعدا؟\nبەرواری دانان :2021-04-08 کۆدی پرسیار:2383\nپرسیار: حوکمی جگەرە کێشان و نیرگەلە لە شەرعدا؟\nوەڵام: زانایان دەڵێن جگەرە کێشان و نیرگەلە حەڕامە لەبەر دوو شت:\n١-چەندین زیانی بۆ مرۆڤ هەیە.\n٢-بەفیڕۆدانی ماڵی تێدایە.\nهەروەها هەندێک جار زیان بە خەڵکیش دەگەیەنێت چونکە بۆنی ناخۆشە و دووکەڵ بۆ خەڵک دەڕوات و ئەزیەت دەدرێن و زیان بەوانیش دەگەیەنێت.\nخوای گەورە حەڕامی کردووە مرۆڤ زیان بە نەفسی خۆی بگەیەنێت، هەروەک دەفەرمووێت: (وَلا تُلْقُوا بِأَيْدِيكُمْ إِلَى التَّهْلُكَةِ) [البقرة:195].\nهەروەها دەفەرمووێت: (وَلا تَقْتُلُوا أَنفُسَكُمْ إِنَّ اللَّهَ كَانَ بِكُمْ رَحِيمًا) [النساء:29].\nابن عثیمین ڕەحمەتی خوای لێ بێت دەفەرمووێت: (خواردنی جگەرە گومانی تێدا نییە حەڕامە، بەڵام ناڵێین: ھەر کەسێک بیخوات قاتلی نەفسی خۆیەتی، چونکە مەبەستی کوشتنی نەفسی خۆی نییە). لقاء الباب المفتوح (١٩٨/١٤).


ئەندامێکی سەرکردایەتی کۆمەڵی ئیسلامی کوردستان ڕایدەگەیەنێت، جیاوازییەکانیان لەگەڵ بزوتنەوەی گۆڕان، درز ناخاتە نێوانیانەوە، هەروەها جەخت دەکاتەوە کە سەرکەوتنی بزوتنەوەی گۆڕان جیاواز نییە لەسەرکەوتنی ئەوان.\nلە میانی بەشدارییکردنی لەیەکەم زنجیرەی بەرنامەی "گۆشەی ناس" کە سبەی شەو بڵاودەبێتەوە، کامەران بابانزادە ئەندامی سەرکردایەتی کۆمەڵی ئیسلامی باسی لە دوایین بەرەوپێشچوونەکانی پرۆسەی پێکهێنانی کابینەی نوێی حکومەتی هەرێمی کوردستان و هەڵوێستەکانی حزبەکەی لەوبارەیەوە کرد.\nبابانزادە باسی لەوە کرد کە هێشتا حزبەکەی دوابڕیاری لەبارەی بەشدارییکردن لە کابینەی نوێی حکومەتەوە نەداوە، بەڵام نەیشاردەوە کە هەڵبژاردنی بەرەی ئۆپۆزسیۆن نزیکترە، وتیشی: "کۆمەڵی ئیسلامی ئەگەر ئۆپۆزسیۆنبوونی خۆی ڕاگەیاند، ئەو کاتە دەگونجێت لەگەڵ یەکگرتووی ئیسلامی و نەوەی نوێ و هەموو ئەو هێزانەی دەبنە ئۆپۆزسیۆن پێکەوە هەماهەنگییان هەبێت تا بتوانن پێکەوە فشار دروستبکەن".\nلەبارەی هەڵوێستی بزوتنەوەی گۆڕانەوە کە لەڕابردوودا لەگەڵ کۆمەڵی ئیسلامیدا پێکەوە کاری هاوبەشیان هەبووە، سەرکردایەتییەکەی کۆمەڵ وتی: "خوازیارین بزوتنەوەی گۆڕان لەو پڕۆژانەی لە ڕێککەوتنەکەیدا لەگەڵ پارتی دیموکراتی کوردستان کردوویەتی سەرکەوتووبێت، سەرکەوتنی بزوتنەوەی گۆڕان سەرکەوتنێکی جیاوازنییە لە کۆمەڵی ئیسلامی، بەڵام لەوە دەترسین بزوتنەوەی گۆڕان لەو پەیامەی لەسەرەتاوە بۆ گۆڕانکاریی هەڵیگرتووە نەتوانێت وەک پێویست سەرکەوتووبێت تێیدا."\n"پەیوەندی ئێمە و گۆڕان بەوە درزی تێناکەوێت کە ئەوان لە دەسەڵات بن و ئێمە لە ئۆپۆزسیۆن، چونکە ئێمە پێکەوە پەیامەی هاوبەش و پاکێجی چاکسازیی هاوبەشمان پێکەوە هەبووە،" بابانزادە وای وت.\nسەرکردایەتییەکی یەکێتی: هەفتەی داهاتوو کاندیدەکانمان یەکلایی دەکەینەوە\n2019.05.09 - 23:13\n2019.05.16 - 10:27\nپارتى، گۆڕان، یەکێتى دژى ئەوەن سەرۆکى هەرێم دەست لەکارى حزبى هەڵبگرێت\n2019.05.08 - 11:57\nعەدنان موفتی: لەسەر مەسەلەی کەرکووک بۆچوونی جیاواز هەیە\n2019.05.16 - 21:56


دەروازەی پەروێزخان داخرا - تۆڕی میدیایی خەڵک\nبەبڕیاری پارێزگاری كرماشان هاتووچۆی گەشتیاری لەدەروازەی نێودەوڵەتی پەروێزخان ڕاگیرا بەمەبەستی ڕێگریكردن لە بڵاوبوونەوەی ڤایرۆسی كۆرۆنای نوێ.\nعەلی تۆفیق بەڕێوەبەری دەروازەی نێودەوڵەتی پەروێزخان بە (خەڵك) ی ڕاگەیاند، بەمەبەستی ڕێگریكردن لە بڵاوبوونەوەی ڤایرۆسی كۆرۆنای نوێ بە بڕیاری پارێزگاری كرماشان هاتووچۆی گەشتیاری لەدەروازەی نێودەوڵەتی پەروێزخان ڕاگیرا.\nوتیشی ئەو هاوڵاتیانەی لە وڵاتی ئێرانەوە هاتوون دەتوانن بگەڕێنەوەو هاوڵاتیانی هەرێمیش دەتوانن بێنەوە و هاتووچۆی بازرگانیش ئاساییە لە نێوان هەرێمی كوردستان و وڵاتی ئێران.\nوتیشی، كاتی كردنەوەی دەروازەكە بەڕووی گەشتیاراندا دیاری نەكراوەو ڕەنگە پێنج ڕۆژی تر بێت ڕەنگە سبەینێ بێت.


حکومەتی هەرێمی کوردستان؛ ناوێکی گەورە و ناوەرۆکێکی وێران؟!\nهەروەک بۆ هەموو لایەک روون ئاشکرایە لە هەموو دونیادا ئەرک و کاری سەرەکی حکومەت بەڕێوەبردنی کارووباری وڵاتە، دانانی پلانێکی تۆکمەو درێژخایەنەبۆئارامی وسەقامگیری وڵات،هەوڵدانی جدیە بۆ سەقامگیرکردنی یەکسانی و دادپەروەری ،کارکردنە بۆحزمەتکردنی هاوڵاتیانوبوژانەوەی ئابووریو زیادکردنی داهاتی نیشتمانی لەپێناوخۆشگوزەرانی و ڕەفاهیەتی هاوڵاتیان ، ڕێک پێچەوانەی ئەوەی حکومەتی هەرێمی بەتەمای خودا لە هەرێمە بێ نازەکەمان ئەنجامی دەدات، یان باشتر بڵێم حکومەتی (پارتی و یەکێتی ،کە لەناو پارتی و یەکێتی)شدا چەندین (کێخواو باڵ و سەرو دەستی باڵاو بەهێز هەن) ٢٥ ساڵی ڕەبەقە هەموو کایەو جومگەو دەسەلاتەکانیان قۆرخ کردووە بۆ زیاتر دەوڵەمەند بوون و کەڵەکەکردنی سەرمایەکانیان.\nهەر بۆیە ئەو دەست رۆیشتوانەی هەردووزۆنی ( زەرد و سەوز ) کە ناویان لەخۆیان ناوە ( حکومەت ) نەک تەنها پلانی ئەلتەرناتیڤ یان ( B )یاننەبووە بۆ دەرچون لەو قوڕاوەی کە هەرێمی تێی کەوتووە ،بەڵکو لەسەرەتاوە ئەو (نا حکومەتە) دەسەڵات و سامان و داهاتی هەرێمی قۆرخ کردووە و،هەوڵی لەخشتەبردن و بێدەسەڵات کردنی پرسۆنالی کوردییداوەو تارادەیەکی زۆریش تیایدا سەرکەوتوو بووە!\nلەهەرێمی بەتەمای خودادا ، حکومەت ناوێکی گەورەو ناوەڕۆکێکی وێرانە، موفلیسە ، قەردارە ، گەندەڵە ،بێ پلانە ،ئەرکی ئەو( ناحکومەتە) تەنها بۆتە بڵاوکردنەوەی خشتەی دابەش کردنی (نیو یان چارەگ)ە مووچە کە هەر سێ مانگ جارێکوەک (سەدەقە) بەسەر مووچە خۆران دابەشی دەکات، ئاوێ بینەو دەستان بشۆ!\nلە هیچ شوێنێکی ئەم دونیا پانوبەرینە دا نەبووەو ناش بێت هەرێمێکیسروشت دەوڵەمەند وەک هەرێمی کوردستان کە نەوتەکەی 4%ی یەدەگی نەوتی جیهان پێكدێنێ، ئەمە سەرەڕای داهاتی تەواوی نەوت و گاز و گومرگ و فرۆکە خانەکان و زەریبەی ناوخۆو خاڵە سنوریەكانی،کەچی ڕۆژ لە دوای ڕۆژقەرزەکانیقەبەتر و زەبەلاح تر دەبێت وقەیرانی دارایی و نەبوونی مووچە و بێكاریش تەنگ بە هاوڵاتیان هەڵدەچنێت ، حکومەتیش خۆی لەگێلی داوەو هەروەکو نەبای بێ و نەباران.\nلێرەدا چەند پرسیارێک دێنە پێشەوە: هەتا کەی هاوڵاتیانی هەرێمی بەتەمای خودا ، باجی بێ پلانی حکومەتێک بدەن کە تەنها خەمی گیرفانی خۆیی و چواردەورەکەی بێت ؟ هەتا کەی هاوڵاتیان برسی و بێ بەش بکرێن لە مافە سەرەتاییەکانیان؟ هەتاکەی هاوڵاتیان باجی سیاسەتی سەقتی نەوت و گازی هەرێم بدەن ، ئەو نەوتەی کە بۆتە سەرچاوەی نەگبەتی بۆ خەلکی کوردستان لەبری خۆش گوزەرانی؟\nلەکۆتایدا بەزمانیکی سادەو ساکار دەڵێم:\nپەرلەمان وحکومەت هەبن یان نەبن هیچ لەژیانی خەڵکی هەرێمی بەتەمای خودا ناگۆرێت ، چونکە ئەوە هاوڵاتیانن ئەمرۆلەبری پەرلەمانی بندیوار و حکومەتی تالانکار لەم قۆناغە چارەنووس سازەدا قۆڵیان لێ هەڵماڵیوەو بەئیرادەو خۆراگریی ودڵسۆزییان هەرێم بەڕێوە دەبەن!\nئەوە پێشمەرگە یە ، پۆلیسە ، فەرمانبەرە، مامۆستایە، خەڵکی خۆبەشە، بەهێزی و ئیرادەی پۆڵاینیان، بەخوێن و ماندووبوونیان ،بێ منەتانە و بێ بەرامبەر بەرگری لە خاکی وڵاتەکەیان دەکەن.\nئەوە خەڵکی بەشمەینەتی هەرێمی بەتەمای خودایە باجی تاڵانکاری و قەردیبەرپرسانی حزبە دەسەڵاتدارەکان وکۆمپانیا مشەخۆرەکانیان دەدەنەوە!\nئەوە هاوڵاتیانن ، باجی گرێ بەستیئابوری( پەنجا ) ساڵەی نێوان تورکیای (دۆستمان ) و حکومەتی هەرێمی بەتەمای خودا دەدەن!\nبۆیە دەڵێم : ئێمە حکومەتێکمان هەیە ، یان ڕاسترو ڕاشکاوانەتر بڵێم ، ئێمە (دوو کۆمپانیای دەسەلاتدارمان هەیە کە چەندین کێخوای پۆشتە وکەشخە بەرێوەی دەبەن ولەهیچ شوێنێکی دونیادا نمونەیانلە گەندەڵی و مشەخۆری و تاڵانکاریدا نییە و ناشبێت.\nکاک نێچیرڤان لەوەیان ڕاستی کرد ،کاتی گوتی : کێشەی ئێمە لەهەرێمی کوردستاندا، کێشەی زۆری کێخواییە! بەلێ کاک نێچیرڤان ڕێک وایە، بەڵام چارە چییە؟


پاریس یەکەم بۆندی پێشکەشکراوی ئەتلەتیکۆ مەدرید ڕەت دەکاتەوە: هێرشبەر نافرۆشین – تۆڕی میدیایی خەڵک\n2020/01/20 - 10:00 AM\nئیدارەی یانەی پاریس سانت جێرمانی فەرەنسی بەهەموو شێوەیەک بۆندی پێشکەشکراو بۆ هێرشبەرانی ڕەت دەکاتەوە و ئامادەنین لە گواستنەوەکانی زستانەدا دەستبەرداری ئیدینسۆن کاڤانی ئۆرۆگوایی ببن.\nڕۆژنامەی “لیکیپ”ی فەرەنسی ئاشکرای کردووە، لەماوەی چەند ڕۆژی ڕابردوودا نوێنەرانی یانەی ئەتلەتیکۆ مەدرید سەردانی نوسینگەکانی یاریگای پارک دی پرینسیان کردووە و لەگەڵ بەڕێوەبەرانی یانەی پاریس سانت جێرمان کۆبونەوەیان دەربارەی گواستنەوەی ئیدینسۆن کاڤانی هێرشبەری ئۆرۆگوایی ئەنجامداوە.\nیانە زەبەلاحەکەی مەدرید بڕی ١٠ ملیۆن یورۆیان بۆ بۆندی سەرەتایی پێشکەش کردووە، بەڵام بۆندەکە لەلایەن پاریسیەکانەوە ڕاستەوخۆ ڕەتکراوەتەوە، نەک لەبەرئەوەی بڕەکە کەم بووە، بەڵکو لەبەرئەوەی یانە فەرەنسیەکە لە نیوەی کۆتایی وەرزدا پێویستی بە هێرشبەرانی دەبێت و نایانەوێت دەستبەرداری بن.\nبۆندی کاڤانی لە هاوینی ٢٠٢٠ کۆتایی دێت، بۆیە لە گواستنەوەکانی زستانەدا دەتوانێت بە نرخێکی کەمتر ڕوو لەهەر یانەیەکی تر بکات، خودی یاریزانەکەش خەون دەبینێت لە یانەیەکی گەورەی خولی ئیسپانیا بەشێوەی سەرەکی چانسی یاریکردنی زیاتر بەدەست بهێنیت، بەڵام بەڕێوەبەرانی “پی ئێس جی” ترسیان لە پێکانی مباپێ و ئیکاردی هەیە کە شوێنگرتنەوەیان تەنها بە کاڤانی دەکرێت و بەم هۆیەوە نایانەوێت دەست لە تواناکانی هەڵبگرن.\nهەموو ئەمانەش میدیاکانی گەیاندۆتە ئەو بۆچونەی، ئەگەر لەدوو هەفتەی داهاتوودا ئەتلەتی سەرکەوتوو نەبێت لە گواستنەوەی هێرشبەرە سیلیستیەکە، ئەوا لە هاوینی ٢٠٢٠ بێبەرامبەر دەیگوێزنەوە بۆ ڕیزەکانیان.\nئەتلەتیکۆ مەدریدپاریس سانت جێرمانخولی ئیسپانیاخولی فه‌ره‌نساگواستنه‌وه‌کان


دیداری بەرێز م. عبدالدائم ھەورامانی\nھەڵەی ڕابوونی ئیسلامیی بەرامبەر بە زاناو پێشەواکانی\nڕەحمەتی خوا لە ئیبن و لعەساکیر بێت کە دەفەرموێت: گۆشتی زانایان ژاراوییەو دەستوری خواش لە ئابڕوبردنی تانەدارانیان ئاشکراو ڕوونە.\nبە پێی دەستووری خوای گەورە زانایان ڕێزدارترن بە عیلمەکانیان لە خەڵکی تر [هل ێسْتَوِی الَّذینَ ێعْڵمُونَ ۆالَّذینَ ڵا ێعْڵمُونَ] الزمر: ٩، پێویستە تەواوی موسوڵمانان حورمەتی زانایان بگرن و ئەمە بەشێکە لەبنەمای ئیعتیقادی ئەھلی سوننەت و جەماعەت وەک شێخ عبد الرحمن سەعدی دەفەرموێ (ویدینون اللە باحترام العلماء الھداة) القول السدید فی مقاصد التوحید ١/١٣.\nئەھلی سوننەت و جەماعەت نزیک دەبنەوە لەخودا بەھۆی ڕێز گرتن لە زاناکانیان و بەگەورە زانینی حورمەتیان.\nبە ھەرحاڵ لێرە نامەوێ نە باسی گەورەیی زانایان بکەین و نە بنەما عەقیدەییەکانی ئەھلی سوننەت.. ئەوەی گرنگە لای من وەستانە بەرامبەر بە ئەو ھەڵە گەورەیەی ڕابوونی ئیسلامی تێیکەوتووە سەبارەت بە زاناکانی، بەتایبەت ئەحزاب !! وەلێ توخوا برایانم لە ڕابوونی ئیسلامی زوڵمم لێ مەکەن و دڵنیابن دڵێکی پڕ لەخۆشەویستی و ئەوین بۆ ڕابوونی ئیسلامیی دەنووسێ و ناێحە نەک ناقد، ھەموو خەونی ڕێکبوونی ڕابوونەو تەواوی ئاھی بۆ ھۆشیاریە لەبەردەم ھەڵەکان و ھەوڵە بۆ چارەسەری...\nئێمەی مامۆستایانی ئایینی بێنازترین کەمایەتین لەنێو ڕابوونی ئیسلامیی، کاتێ ئەو مامۆستا ئایینیەی لەگەڵ ئەحزاب نەبێ بە تێنەگەیشتوو لە دین حیساب دەکرێت و بەگوێنەدەر بەکاری خەڵکی موسوڵمان تانەدار دەکرێ، ئەوەش لەگەڵ ئەحزاب بێت بە ئیش زان و رێکخەری کارەکان ئەژمار دەکرێ...\nزۆر مامۆستاو زانای پایەبەرزی ئەم وڵاتە لە ڕابەرایەتی ئەحزابدا بوون و ھەن، وەلێ ھەتا کۆچ نەکەن ئێمە قەدریان ناگرین و باسیان لێوە ناکەین، دیارە ئەمەش بە گشتی ناڵێم و دەزانم لێرەو لەوێ خەڵکانێکی دیندار مافی ئەو زانایانە دەزانن و دەیپارێزن.. زۆر مامۆستاش ھەن ڕابوون لە دوای مردن فەرامۆشی کردن و لە بیریدا سڕینیەوە وەک مامۆستا سید نجم الدینی ھەڵەبجە و شێخ عبداللطیفی بەرزنجی و ...\nکاتێ من ئەم ڕەخنە دەنووسم و ھاوارو نرکەیەکی دڵم بۆ ئەمە دەردەبڕم خۆم بە شەرمەزار دەزانم و خۆزگەمە کە زاناکانی ئێمەش وەک سعودیە حورمەتیان لێ بگیرایەو وتەو وتارێکیان نەبوایە نەکرێتە کتێب و گەنجە بەڕێزەکانی ئێمەش لەبری تانەدان و غەیبەتکردنی زاناکانی، خزمەتی بکردنایەو پەروانە ئاسا بە دەوریانەوە بوونایە...\nمامۆستا مەلا عوسمانی ڕابەر و زانای ھەڵکەوتەی زەمەنی خۆی لەبیر ناچێ کاتێ ھەڵەبجەی بە دڵشکاوی بە جێھێشت و لە غەریبیدا کۆچی کرد!\nمامۆستا ئەحمەد کاکە مەحمود کە بە ئاھو نزولەی تەفرەقەی ێەحوەو غەمی شکستیەوە لە کنجوڕی ماڵەکەیدا وەک سجنیەک سەری نایەوە!\nکە تا ئێستە من نازانم بەڵگەی بێ ڕێزی گەنجی ڕابوون بەرامبەر بەم پیرە پیاوانە چی بوو!! تۆ بڵێی دڵی پڕ خۆشەویستی ئەمانە بۆ گەنج گەردنمان لەو ھەمووە غەیبەتە ئازاد بکەن !!\nمن خۆم وەک مامۆستایەکی ئایینی بیر ئیسلامی دوور لە سیاسەتی پڕ درۆ و زوڵمی ئەمڕۆ، زۆر کات بەخۆم دەڵێم کێ لە مامۆستا عوسمانی ڕەحمەتی زاناتر و لە مامۆستا ئەحمەد وتار زانترە؟ تۆ بڵێی مامۆستایانی ھاوەڵم لە ئەحزابدا ڕۆژێک دەرنەکرێن و بە ئاھو نزولەی دڵی پڕ غەمیان لە غەریبیداو بە دەست زوڵمی ڕابوونی ئیسلامیەوە سەرنەنێنەوە...\nپێم وابێ کاتی ئەوە ھاتووە بەخۆماندا بچینەوەو گریانێک لەبەردەم ھەڵەی راِبردوودا بکەینە دیاری ڕۆحە زیندوو و زاناکانی ڕابوون، وەگەرنا مامۆستایانی ئایینی بە چ ڕوویەکەوە لەگەڵ ڕابوونی ئیسلامی بژین و بمرن ...\nپێشنوێژو وتاربێژی مزگەوتی امامي شافعي\nلە ھەڵەبجەی شەھیدان\n 2071 جار خوێندراوه‌ته‌وه


پرۆگرامی پارتی ئازادی کوردستان\nپرۆگرام و پەیڕەوی پارتی ئازادیی کوردیستان\nپه‌سندکراوی کۆنگره‌ی یه‌که‌م، کۆنگره‌ی " سه‌قامگیرکردنی پرێنسیپه نه‌ته‌وه‌ییه‌کان"\nکورد نه‌ته‌وه‌یه‌کی که‌ونارایه و له پێکهێنانی ژیاری و داهێنانی ئه‌ندێشه‌ی مرۆڤایه‌تی به کۆمه‌ڵگای به‌شه‌ری، سه‌ربه‌خۆ و له‌گه‌ڵ گه‌لانی دیکه به‌شداریی کردووه.\nله شه‌ڕی دووهه‌می جیهانیدا ده‌رفه‌تێک بۆ کورد هه‌ڵکه‌وت بتوانێ له به‌شێک له رۆژهه‌ڵاتی کوردستان، " جمهوری کوردستان" دابمه‌زرێنێ. دامه‌زرانی کۆماری کوردستان گرینگترین رووداوی سه‌رده‌می نوێی کورد بوو. هه‌روه‌ها له ده‌یه‌ی حه‌فتای سه‌ده‌ی بیسته‌مدا شۆڕشی ئه‌یلوول توانی گوروتینێکی گه‌وره به بزاڤی ناسیۆنالیزمی کورد بدا و هێندێک ده‌سکه‌وت له باشووری کوردستان به‌ده‌س بێنێ. هه‌ر دوو ده‌سکه‌ت بوونه قوربانیی سات و سه‌ودای جیهانی دووجه‌مسه‌ریی و هه‌ره‌سیان هێنا.\nهاوکات له‌گه‌ڵ شه‌ڕی یه‌که‌می جیهانی و دابه‌شکردنه‌وه‌ی کوردستان، رێژیمی تێزاری روسییه رووخاو و یه‌کێتی سۆڤیه‌ت دامه‌زرا. دراوسێتی کوردستان و یه‌کێتی سۆڤیه‌ت کوردستانی خسته به‌ر کاریگه‌ریی ئه‌و گۆڕانکارییه. به له دایکبوونی سۆڤیه‌ت، ئایدیۆلۆژیای مارکسیزم – لینینیزم له کوردستان په‌ره‌ی ئه‌ستاند و بۆ ده‌یان ساڵ بووه ئایدیۆلۆژیایه‌کی کاریگه‌ر و شوێندانه‌ر له سه‌ر بزووتنه‌وه‌ی کورد و تێکۆشه‌ره‌کانی له هه‌موو پارچه‌کانی کوردستان.\nیه‌کێتی سۆڤیه‌ت نه‌ک هه‌ر نه‌بووه پاڵپشتی کورد و بزوتنه‌وه رزگاریخوازییه‌که‌ی، به‌ڵکوو یه‌که‌م ده‌وڵه‌ت بوو، که‌مالیسته‌کانی به‌ڕه‌سمی ناسی و بووه پاڵپشتی هه‌ردوو رێژیمه‌که‌ی مسته‌فاکه‌مال و ره‌زاخان. ده‌وڵه‌تی سۆڤییه‌ت بزووتنه‌وه‌ی نه‌ته‌وه‌یی کوردی به بزووتنه‌وه‌ی کۆنه په‌ر‌ستانه و خێڵه‌کی دانا؛ ئه‌گه‌ر جاروبار سووکه لایه‌کی له کورد ده‌کرده‌وه تاکتیکی و کورتخایه‌ن بوو. له ده‌قه‌کانی خودی مارکسیزم – لینینیزمیشدا هیچ جێگایه‌کی تایبه‌ت وسه‌ربه‌خۆ بۆ پرسی نه‌ته‌وه و نه‌ته‌وایه‌تی ته‌رخان نه‌کراوه و له باشترین حاڵه‌تدا دۆزی نه‌ته‌وه‌یی نه‌ته‌وه‌بنده‌سته‌کان،کراوه‌ته پاشکۆی خه‌باتی چینی کرێکار و له ره‌وژه‌نی خه‌باتی چینایه‌تی و سوسیالیزمه‌وه ده‌ڕوانێته پرسی نه‌ته‌وه‌یی. پراکتیکی زۆربه‌ی حیزب و رێکخراوه مارکسی لینینیه‌کانیش له کوردستان و ئه‌و وڵاتانه‌ی کوردیان پێوه‌لکێنراوه له لێکدانه‌وه‌یه‌کی گشتییدا کورد و بزووتنه‌وه‌که‌ی تووشی زیان و گێره و کێشه‌ی زۆر کرد؛ تا جێگایه‌ک که یه‌کێ له فاکته‌ره‌کانی سه‌رهه‌ڵدانی شه‌ڕی نێوخۆیی ودژایه‌تیکردنی ناسیۆنالیزمی کورد و ته‌نانه‌ت هێندێکجار پشتیوانیی له ده‌وڵه‌ته داگیرکه‌ره‌کان، بۆ ئه‌وه ده‌گه‌ڕێته‌وه. به گشتی کورد و بزووتنه‌وه رزگاریخوازییه‌که‌ی له سۆنگه‌ی سیاسه‌تی یه‌کێتی سۆڤیه‌ت و په‌ره‌گرتنی ئایدیۆلۆژیای م. ل له کوردستان و پراکتیکی ژماره‌یه‌ک له حیزب و رێکخراوه مارکسیستییه‌کانی کورد و ئه‌و ده‌وڵه‌تانه‌ی کوردستانیان پێوه‌لکێنراوه، تووشی خه‌ساره‌تی زۆر هاتووه.\nله پاڵ ئه‌وه‌دا داگیرکه‌رانی کوردستان له فره ئایینی و مه‌زهه‌بییه‌که‌ی کوردان به سودی ئاسیمیله‌کردن و سڕینه‌وه‌ی ناسنامه‌ی نه‌ته‌وه‌یی که‌ڵکیان وه‌رگرتووه. پارێزگاکانی کرماشان، ئیلام ، لۆرستان و ده‌وروپشتی هه‌مه‌دان که ده‌بوو ناوه‌ندی به‌ربه‌ره‌کانی دژی سیاسه‌تی ته‌فر و توونا کردنی کورد و کوردستان بن، به هۆی پچڕانی پێوه‌ندی له‌گه‌ڵ به‌شه‌کانی دیکه‌ی کوردستان و نه بوونی رێکخستنی سیاسی کارامه‌ی نه‌ته‌وه‌یی، ئه‌و به‌شه‌ی له خه‌باتی سیاسی – نه‌ته‌وه‌یی دوور خسته‌وه. ئێستا هه‌لو مه‌رجه‌که گۆڕاوه، سیاسه‌تی دابه‌شکردنی کورد له روی ئایینی و مه‌زهه‌بییه‌وه کاریگه‌رییه‌کی ئه‌وتۆی نه‌ماوه.\nله سه‌رده‌می شه‌ڕی سارد و جیهانی دووجه‌مسه‌رییدا، هێزی ده‌وڵه‌ت به پێوه‌ری توانای نیزامیی ده‌پێورا؛ فاکته‌ری نیزامیی ئاراسته‌ی ململانێکانی دیاریی ده‌کردو هه‌ر دووجه‌مسه‌ری رۆژاوا و رۆژهه‌ڵات به پێی پار‌سه‌نگی هێز، ناوچه‌کانی به‌ر نفوزی خۆیان دابه‌ش کردبوو . ئه‌مڕۆ به کۆتایی هاتنی جیهانی دوو جه‌مسه‌ریی و شه‌ڕی سارد، ده‌وری فاکته‌ری نیزامیی و ئایدیۆلۆژیا لاواز بووه و توانای ئابووریی گرینگترین ره‌گه‌زی هێزی ده‌وڵه‌ته و ده‌سه‌ڵات و جێگه‌و پێگه‌ی هه‌ر ده‌وڵه‌تێک له سیسته‌می نوێی جیهانیدا دیاریی ده‌کا. بۆیه له لۆژیکی ده‌سنیشانکردنی ناوچه ژئۆپۆلیتیکی و ژئۆستراتیژییه‌کاندا گۆڕانکاریی روویداوه و ئه‌و ناوچانه به پێی فاکته‌ری نیزامیی دیاریی ناکرێن و به پێی توانای ئابووریی و بوونی سه‌رچاوه‌ی سروشتیی دیاری ده‌کرێن. فاکته‌ری نیزامیی وه‌ک هێزی پاڵپشتیکردنی ئامانجه ئابوورییه‌کان به حیساب دێ. پاش له‌به‌ریه‌کترازانی یه‌کێتی سۆڤیه‌ت، پارسه‌نگی هێز روومایه‌کی له جیهانی نوێ نه‌خشاند که چه‌ند جه‌مسه‌رێک له پێشبڕکێ و ململانێ و هاوکارییدا بوون له‌گه‌ڵ یه‌کتر و دووجه‌مسه‌ریی جێی خۆی دایه چه‌ن جه‌مسه‌ریی. شه‌ڕی یه‌که‌می که‌نداو گۆڕانی له ته‌رازووی هێز پێکهینا و به چوونه سه‌رێی هێژموونی سیاسیی ئه‌مریکا، جیهانی ئێستا وه‌ک سیسته‌مێکی سیاسیی "یه‌ک – چه‌ند جه‌مسه‌ریی" ده‌خوێندرێته‌وه. واته، چه‌ن جه‌مسه‌ری گه‌وره‌ی سیاسی – ئابوریی هه‌ن که ئه‌مریکا له نێویاندا باڵا ده‌سته و زیاترین ده‌سه‌ڵات و توانای له ئاراسته‌کردنی ره‌وتی روداوه‌کاندا هه‌یه. له‌م جیهانه‌دا، ئه‌م جه‌مسه‌رانه، له بازنه‌یه‌ک له هاوکاری، کێبه‌رکێ و ململانێدا جێیانگرتووه.\nئه‌م سیسته‌مه سیاسییه و پێویستیه‌کانی، جیهانی ئه‌مڕۆی به هه‌موو به‌شه‌کانیه‌وه تووشی گۆڕان کردوه و چه‌مکه‌کانی "سه‌روه‌ری ده‌وڵه‌ت" و سنووری ده‌وڵه‌تانی له‌ق و تووشی گۆڕ‌ان و سه‌ر له نوێ پێناسه و داڕشتنه‌وه کردووه. یه‌کێک له نیشانه هه‌ره دیاره‌کانی له‌رزۆکبوونی " سه‌روه‌ریی ره‌های ده‌وڵه‌تان"،له جیهانی دوای شه‌ری سارد دا، دوکتورینی " ده‌ستێوه‌ردانی مرۆڤی" UN ه که تا ئێستا ژماره‌یه‌ک نه‌ته‌وه‌ی له کوشتار و قڕکردنی زیاتر پاراستووه؛ له وانه کورد له باشووری کوردستان ، سۆمالی، رواندا، بۆسنیا، کۆسۆڤۆ ، هاییتی و ...هتد. بریاری مێژوویی 688 UN و دانانی "هه‌رێمی ئاسایش و دژه فرین" له باشووری کوردستان، نه‌ته‌نیا بوو به هۆی ئه‌وه‌ی سنوورێک بۆ سیاسه‌تی قڕکردنی ده‌وڵه‌تی داگیرکه‌ری عێراق دژ به کورد دابندرێ، به‌ڵکوو به هۆی ئه‌م بریاره‌وه ده‌سپێک و وه‌رچه‌رخانێکی گه‌وره‌ش له ژیان و چاره‌نووسی به‌شێک له نه‌ته‌وه دابه‌شکراوه‌که‌مان روویدا. کورد توانی به ئیراده‌ی خۆی و به که‌ڵکوه‌رگرتن له‌و پرێنسیپه، به کرده‌وه ده‌سه‌ڵاتی سیاسیی نه‌ته‌وه‌یی خۆی دابمه‌زرێنێ. هه‌ر له‌وێوه پیرۆزیی سنووره‌کانیش درزی تێکه‌وت و ژماره‌یه‌ک نه‌ته‌وه‌ی بنده‌ست یه‌ک به داوی یه‌کدا ، ته‌لبه‌ندی سنووره ده‌سکرده‌کانیان پچڕاند و ده‌وڵه‌تی نه‌ته‌وه‌یی خۆیان پێکه‌وه‌نا. به له‌به‌رچاوگرتنی گشت ئه‌م دیاردانه ، ده‌توانین بڵێین به بڕانه‌وه‌ی شه‌ری سارد و کۆتاییهاتنی جیهانی دووجه‌مسه‌ریی، گه‌لێک چه‌مک و به‌ها و پرێنسیپ ، هه‌ر له‌و کاته‌دا ، ده‌ره‌تان و ده‌رفه‌تی نوێ بۆ نه‌ته‌وه ژێرده‌سته‌کان هه‌ڵکه‌وتووه که ده‌توانن به پشتبه‌ستن به پرۆژه‌یه‌کی نه‌ته‌وه‌یی بۆ به ئاکام گه‌یاندنی سه‌رکه‌وتوانه‌ی خه‌باته‌که‌یان،که‌ڵکی لێوه‌ربگرن.\nپێبه‌پێی له بار بوونی فاکته‌ره نێوده‌وڵه‌تییه‌کان، له ئاستی نه‌ته‌وه‌ییشدا،به‌شێوه‌یه‌کی بێوێنه ره‌وتی خۆناسینی نه‌ته‌وه‌یی و گرینگیدان به ناسنامه و خۆجیاکردنه‌وه له وی دیی، له نێو رۆڵه‌کانی نه‌ته‌وه‌ی کورد دا له گه‌شه‌کردن و به هێزبووندایه. گرینگی ناسنامه‌ی نه‌ته‌وه‌یی و  پرسه‌کانی پێوه‌ندییدار به‌و چه‌مکه ، هیچکات وه‌ک ئێستا بۆ تاکی کورد گرینگی و بایه‌خی نه‌بووه. ئه‌م ره‌وته تایبه‌ت به شار و ناوچه و مه‌ڵبه‌ندێکی کوردستان نییه؛ خۆ به کورد زانیین و گه‌ڕان به دوای ناسنامه و سیمبۆل، خۆشه‌ویستی ئاڵا و ئاره‌زووی سه‌روه‌ریی نه‌ته‌وه‌یی ، به پانتایی جۆغرافیای کوردستان هه‌موو لایه‌کی گرتووه‌ته‌وه و بوونه‌ته به‌شێک له هه‌ست و نه‌ست و بیری تاکی کورد. بۆ که‌ڵک وه‌رگرتن له‌و هه‌ل و ده‌رفه‌تانه، بزووتنه‌وه‌ی رزگاریخوازیی کورد پێویستی به به‌خۆداچوونه‌وه له دروشم و ئامانج و رێبازی تا ئێستای دایه. شێوه‌ی رێکخستن و ئه‌ده‌بیاتی سیاسی و رێگا چاره‌سه‌ره‌کانی سه‌رده‌می شه‌ری سارد،چیدیکه ناتوانن وه‌لامده‌ره‌وه‌ی ئه‌م هه‌لوومه‌رجه نوێیه بن. پێویسته سه‌رده‌می پاشه‌کشه و خۆ ماتکردنی ناسیۆنالیزمی کورد به مه‌به‌ستی مانه‌وه و خۆ پاراستن، کۆتایی بێ و بزووتنه‌وه‌ی کورد به ئاشکرا و به بێ هیج ترس و له‌رزێکی سیاسی له ستراتیژیی سیاسیی، نه‌ته‌وه‌یی خۆی واته سه‌روه‌ریی سیاسی و دامه‌زراندنی ده‌وڵه‌تی نه‌ته‌وه‌یی بدوێ.  وه‌دیهێنانی ئه‌و ئامانجه پێویستی به گه‌ڵاڵه، پرۆژه و ئیراده‌ی لێبڕاوی نه‌ته‌وه‌یی هه‌یه.\nئێران یه‌کێک له ده‌وڵه‌ته‌کانی رۆژهه‌ڵاتی ناوه‌ڕاسته که له یه‌کگرێدانی به زۆری چه‌ند نه‌ته‌وه و سه‌رزه‌وی لێکجیاواز پێکهاتووه. بێجگه له کورد 4 نه‌ته‌وه‌ی دیکه‌ش به بێ مافی له بنده‌ستی ئه‌م ده‌وڵه‌ته‌دان. فارسه‌کان خاوه‌نی ده‌وڵه‌تی ئیرانن.\nخه‌باتی نه‌ته‌وه‌ی کورد له رۆژهه‌ڵاتی کوردستان خه‌باتێکی رزگاریخوازانه‌یه و به‌شێکه له تێکۆشانی گشتیی نه‌ته‌وه‌ی کورد بۆ ڕاماڵینی داگیرکه‌ران و ئازادیی و سه‌ربه‌خۆیی و یه‌کگرتنه‌وه‌ی خاک و نه‌ته‌وه.\nپارتی ئازادیی کوردستان که تا کۆنگره‌ی یه‌که‌می به ناوی " یه‌کێتی شۆرشگێرانی کوردستان"ه‌وه له خه‌باتدا بووه، دابه‌ش و داگیرکردنی کوردستان به ناڕه‌وا ده‌زانێ؛ بۆ هه‌ڵته‌کاندنی ئه‌و ته‌رتیباته سیاسییه‌ی به سه‌ر کورددا سه‌پێنراوه و دامه‌زراندنی ده‌وڵه‌تی نه‌ته‌وه‌یی، له ساڵی 1991ه‌وه پێیناوه‌ته مه‌یدانی خه‌باتی رزگاریی نه‌ته‌وه‌ییه‌وه و پێشه‌نگی بزاڤی ناسیۆنالیزمی ئازادیخوازی کوردییه له رۆژهه‌ڵاتی کوردستان.\nپارتی ئازادیی کوردستان، که له ساڵی 2691 ک(1991ز) تا کۆنگره‌ی یه‌که‌می به ناوی یه‌کێتی شۆڕشگێڕانی کوردستانه‌وه له خه‌بات دابووه، درێژه‌ده‌ری تێکۆشانی رابردووی نه‌ته‌وه‌که‌مانه بۆ ئازادیی و سه‌ربه‌خۆیی کوردستان و خۆی به میراتگری رۆحیی و هه‌ڵگری په‌یامی رێبه‌رانی شه‌هیدی نه‌ته‌وه‌که‌مان ده‌زانێ. سنووری تێکۆشانی رۆژهه‌لاتی کوردستانه. PAK تێده‌کۆشێ ببێته مه‌کۆی تێکۆشه‌رانی نه‌ته‌وه‌یی و رێکخه‌ری هه‌موو چین و توێژه‌کانی کوردستان بۆ رزگاری له کۆلۆنیالیزم و دامه‌زراندنی ده‌وڵه‌تی نه‌ته‌وه‌یی.\nپارتی ئازادیی کوردستان راماڵینی سه‌ر له‌به‌ری هێز و داموده‌زگای ده‌وڵه‌تی داگیرکه‌ری ئێران له کوردستان و وه‌دیهێنانی سه‌ره‌وه‌ریی نه‌ته‌وه‌یی و راگه‌یاندنی کۆماری کوردستان و داگرتنی ئاڵای داگیرکه‌ر و هه‌ڵکردنی ئاڵای کوردستان له هه‌موو خاکی رۆژهه‌ڵاتی کوردستان به ئه‌رکی سه‌ره‌کی و له پێشی خۆی داده‌نێ. خاشه‌بڕکردن و سڕینه‌وه‌ی هه‌موو شوێنه‌وار و ئاسه‌واره‌کانی شێواندنی ناسنامه و کولتور و که‌سایه‌تی تاکی کورد، له ئه‌رکه به په‌له‌کانی کۆماری کوردستانه. هه‌ر رێگایه‌کی دیکه‌ی وه‌ک سیسته‌می فیدرالی بۆ چاره‌سه‌رکردنی پرسی کورد، ته‌نیا ده‌توانێ کاتی، بۆ قۆناخێک و له به‌ر پارسه‌نگی هێز ره‌چاو بکرێ. PAK له حاڵی حازردا پێکهێنانی "ده‌وڵه‌تی رۆژهه‌ڵاتی کوردستان له ده‌ره‌وه‌ی وڵات" وه‌ک جێگره‌وه‌ی حاکمییه‌تی ده‌وڵه‌تی داگیرکه‌ری ئێران له کوردستان، به پێویستییه‌کی سیاسی و پرۆژه‌یه‌کی نه‌ته‌وه‌یی داده‌نێ.\nپارتی ئازادیی کوردستان بۆ راماڵینی داگیرکه‌ران و رزگارکردنی کوردستان و دامه‌زراندن و پاراستنی کۆماری کوردستان، که‌ڵک وه‌رگرتن له هه‌ر که‌ره‌سه و تێکنیکێکی ئه‌م سه‌رده‌مه بۆ به‌چۆکداهێنانی دوژمنانی کورد و به‌رگریی له کوردستان به مه‌رجێ به‌ده‌ر له تێرۆر و ره‌شه‌کوژی بێ، به‌ڕه‌وا داده‌نێ؛ له هه‌موو شێوه‌کانی خه‌بات و یه‌ک له‌وان خه‌باتی چه‌کدارانه و جه‌نگی ئازادیبه‌خشی وڵات و به ده‌وڵه‌تبوونی کورد، که‌ڵک وه‌رده‌گرێ.\nکۆماری کوردستان به‌رپرسی دابینکردنی بژێوی هه‌ر دانیشتوو‌یه‌کی کوردستانه که له هه‌لومه‌رجی بێکاری ، بێداهاتی یان که‌مئه‌ندامی و په‌ککه‌وته‌ییدا بێ. هه‌موو که‌س ده‌بێ له بیمه‌ی ده‌رمانی و بیمه‌ی پیری و په‌ککه‌وته‌یی و که‌مئه‌ندامی که‌ڵک وه‌ربگرێ. هیچ که‌س نابێ له برسان بمرێ و بێئه‌نوا و شوێنی حه‌سانه‌وه بێ. هه‌بوونی کان و سه‌رچاوه سروشتییه‌کانی کوردستان و داهاتی نه‌فت و سیسته‌مێکی ماڵیاتیی گونجاو، ئه‌و ده‌ره‌تانه بۆ کۆماری کوردستان پێکدێنێ که بودجه‌ی تایبه‌تی بۆ هه‌ژاران و بێده‌رامه‌تان ته‌رخان بکا. دابینکردنی لانی که‌می بژێوی ژیان بۆ نه‌داران ده‌بێته هۆی جێگیر بوون و مانه‌وه‌ی خه‌ڵک له گونده‌کان و پێش به ره‌و‌ی به کۆمه‌ڵی خه‌ڵک و گوشارهێنان بۆ شاره‌کان و زیاد بوونی فه‌ساد و گه‌نده‌ڵکاری له کۆمه‌ڵگه‌دا ده‌گرێ.\nپارتی ئازادیی کوردستان له کۆماری کوردستاندا له رێگای دامه‌زراندنی سیسته‌می پارلمانی، پلۆرالیستی ، فره‌حیزبی، حکومه‌تی قانوون و قانوونی بنه‌ڕه‌تی نووسراو، جیاکردنه‌وه‌ی ده‌سه‌ڵاته‌کان له یه‌کتر و سیسته‌می قه‌زایی سه‌ربه‌خۆ، بۆ دیمۆکراتیزه‌کردنی ده‌وڵه‌ت و ده‌سه‌ڵاتی سیاسی تێده‌کۆشێ. هه‌روه‌ها له رێی به‌هێزکردنی گیانی هاوکاری و  ته‌ساموح و لێبوردن له نێوان چین وتوێژه کۆمه‌ڵایه‌تییه‌کان، پێڕه‌وانی ئایین و مه‌زهه‌به جۆراوجۆره‌کان، ژن و پیاو، گوندنشین و شارستانی، لاو و به‌ساڵاچوو، ساخ و په‌ککه‌وته، خاوه‌ن مۆڵک و کرێچی، قوتابی و مامۆستا، شاگرد و وه‌ستاکار، هه‌روه‌ها به پاڵپشتیکردنی NJO کان و رێکخراوه‌کانی کۆمه‌ڵگه‌ی مه‌ده‌نی بۆ دیمۆکراتیزه‌کردنی کۆمه‌ڵگه و پێوه‌ندییه کۆمه‌ڵایه‌تییه‌کان تێده‌کۆشێ.\nله روانگه‌ی پارتی ئازادیی کوردستانه‌وه، پرسی نه‌ته‌وه‌یی کورد، پرسێکی نێوده‌وڵه‌تییه. هه‌ر بۆیه فاکته‌ری نێوده‌وڵه‌تی کاریگه‌رترین شوێنه‌واری له سه‌ر چاره‌نووسی کوردستان هه‌یه. له‌م رووه‌وه پارتی ئازادیی کوردستان پێوه‌ندییه‌کانی ده‌ره‌وه‌ی به له به‌رچاوگرتنی ئه‌م راستییه و به پێی به‌رژه‌وه‌ندیی نه‌ته‌وه‌یی رێکده‌خا.PAK له‌م قۆناخه‌دا، بۆ که‌ڵک وه‌رگرتن له پرێنسیپی" ده‌ستێوه‌ردانی مرۆڤی" و دانانی هه‌موو خاکی رۆژهه‌لاتی کوردستان به"هه‌رێمی دژه‌فرین"، تێده‌کۆشێ. به‌کارهێنانی پرێنسیپی ده‌ستێوه‌ردانی مرۆڤی و دانانی هه‌رێمی دژه فرین، له سالی 1991ه‌وه ژماره‌یه‌ک نه‌ته‌وه، یه‌ک له‌وان کوردی له باشوری کوردستان له ده‌سدرێژیی و به‌رده‌وامیی کوشتار و قڕکردن پاراست و ده‌رفه‌تی سیاسی له باری بۆ کرده‌وه.\nپارتی ئازادیی کوردستان، بۆ پێکهێنانی نوینه‌رایه‌تییه‌کی کوردستانی هه‌موو پارچه‌کانی کوردستان بۆ ده‌ربڕینی ده‌نگ و ئیراده‌ی یه‌کگرتووی کورد له‌ئاستی نێونه‌ته‌وییدا تێده‌کۆشێ. نوێنه‌رایه‌تییه‌کی ئه‌وتۆ ده‌توانێ داوای ئه‌ندامه‌تی له رێکخراوه نێونه‌ته‌وه‌ییه‌کان و یه‌ک له‌وان ئه‌ندامه‌تی رێکخراوی نه‌ته‌وه یه‌کگرتووه‌کان بکا. نوێنه‌رایه‌تیه‌کی ئه‌وتۆ پێکهاته و سترۆکتۆری سه‌ربه‌خۆ له کار و باری حیزبایه‌تی ده‌وێ. هاوکات بۆ پێکهێنانی کۆنگره‌یه‌کی نه‌ته‌وه‌یی و نیشتمانی هه‌موو پارچه‌کانی کوردستان بۆ یه‌کخستنی گوتاری نه‌ته‌وه‌یی ونیشتمانی و رێکخستنی پێوه‌ندی و دیاریکردنی ئه‌رک ومافه‌کانی نێوان بزاڤی پارچه‌کانی کوردستان تێده‌کۆشێ.


« گه‌ڕانه‌وه 1 ... 81 82 83 84 85 ... 244 داهاتوو »\nلە وانەیەکی سادە و ساکاردا باس لەوە دەکەم چۆن ناونیشانی IP هەر سایتێک بزانین ئەویش لە ڕێگای زیادکراوی وێب براوسەری فایەرفۆکس کە ئەم وێب براوسەرە زۆر خێرا و سەرکەوتووە وە لەبەر تایبەتمەندیە باشەکانی زۆربەی هاکەرەکان ئەم وێب براوسەرە بەکار دێنن ..\nئەوەی لەم وانەیەدا فێر دەبین :\nزیادکرنی Flagfox بۆ وێب براوسەری Firefox کە بەهۆیەوە دەتوانیت ناونیشانی ئایپی سایتەکە و سێرڤەری سایتەکە کە چ سێرڤەرێکە مەبەستم ئەوەیە تورکیە ئەمریکیە یان هەر وڵاتێکی کە وە هێنانی سەرجەم ئەو سایتانەی کە لەسەر ئەو سێرڤەرەن کە ئەمەش شتێکی نایابە بۆ هاکەرەکان و کارئاسانی باشی بۆ کردوون ..\nبا زیاتری لەبارەوە نەڵێین بابەتەکە زۆر ئاسانە بەڵام لەبەر ئەوەی هەموان سودی لێ ببینن بە ڤیدیۆ ڕونم کردۆتەوە دەتوانن بیبینن .\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Harde2008 - 02-01-2012, 02:21 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Hack_you - 02-01-2012, 02:26 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - ZhiYar-sleManY - 02-01-2012, 02:32 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - IPHONE-DEV - 02-01-2012, 02:40 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Meran - 02-01-2012, 03:34 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Harde2008 - 02-01-2012, 03:57 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - iT-King - 02-01-2012, 04:02 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - bifrost hacker - 02-01-2012, 04:36 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - sizar - 02-01-2012, 07:00 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - harem007 - 02-01-2012, 01:14 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - ZhiYar-sleManY - 02-01-2012, 05:22 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Harde2008 - 02-01-2012, 07:20 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Ahmad.it - 02-16-2012, 05:15 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - BrYaR_HawlerY - 03-07-2012, 02:16 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - RASSUL SHENAIY - 03-07-2012, 05:40 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - shad0w000 - 03-09-2012, 06:56 PM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - rebaz1. - 04-21-2012, 01:57 AM\nRE: ڤیدیۆ : چۆنیەتی زانینی IP هەر سایتێک لە ڕێگای براوسەری Firefox - dlawar dldar - 05-04-2012, 05:49 AM\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Jehad bradoste - 08-20-2012, 10:53 AM\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - hezha sherzad - 08-22-2012, 07:16 PM\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Hawleri_hacker - 03-06-2013, 12:23 AM\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - Harde2008 - 03-06-2013, 12:30 AM\nڤیدیۆ : چۆنیەتی زانینی IP هەر سایتێک لە ڕێگای براوسەری Firefox - mazhar apo - 09-28-2013, 10:03 PM\n(Apple) به‌كاربهێنه له‌جیاتیMozilla Firefox و Yahoo papula 7 2،545 05-02-2014, 12:25 AM\nهە رئێستا ڤێ رژنی Firefox 28.0 Beta 1 دا گرە akam ranya 7 2،514 02-11-2014, 11:04 AM\nچارەسەری کار نەکردنی براوسەری Firefox awaraqadir 2 964 12-23-2013, 06:49 PM\nڤێرژنی نوێی 3.6.14 Mozila Firefox داگره alexander 2 1،154 10-26-2013, 03:56 PM\nبراوسه‌ری Mozilla Firefox هه‌ر كه‌س ئه‌یه‌وێت بابێته ئێره MisteR BozhiN 5 1،985 09-03-2013, 01:05 PM\nدواین په‌یام: MisteR BozhiN\nڤێرژنه نوێیه‌كه‌ی براوسه‌ری Firefox - aurora - nightly MisteR BozhiN 4 883 09-03-2013, 12:59 PM\nدۆزینەوەی پاسۆردە خەزن کراوەکانی firefox and chrome گەر نازانی thewirartravels 1 828 05-19-2013, 02:40 PM\nدواین په‌یام: mhamad kurdeish\nنوێترین ڤێرژنی براوسه‌ری به‌ناوبانگ Firefox 19 له‌گه‌ڵ چه‌ندین گۆر UnKnOwN_CoDeR 9 1،693 02-25-2013, 05:47 PM\nدواین په‌یام: UnKnOwN_CoDeR\nبۆیه که م جارFirefox 17.0 Beta 4 FBI IT 8 1،386 11-10-2012, 12:44 AM\nدوا ڤێرژنی Mozilla Firefox 17.0.3 batista 3 1،142 10-28-2012, 04:46 PM


بەڵێ کاراکردنەوەی پەڕلەمان گرنگترە\nماوەیەکە ھەندێ لە بەرپرسە بالاکانی بەڕێوەبەرانی پرسی ڕیفراندۆم بە ھەناسەیەکی تەنگ وبەشێوەی تاڕادەیەک ئستفزازی لە چەندین لێدوانیاندا دوبارەی دەکەنەوەو دەڵێن: ڕیفراندۆم وپرسی سەربەخۆیی بەبێ پەڕلەمانیش ئەنجام دەدرێت.!!\nئاخر بەڕێزینە ھەرچی بڕیارێک لە بارەگا حیزبیەکانەوە دەردەچێت ناچێتە چوار چیوەی یاساوە،تەنھا بڕیارێکی سیاسیەو ھیچیتر،دەتوانرێت تانەی لێبدرێت وڕاوەستێنرێت تاڕەدەی ھەڵوەشآندنەوەش،لەبەر ئەوەی پەڕلەمان تەنھا شوێنی شەرعی کۆمەڵانی خەڵکی کوردستانە وشوێنی دەرکردنی یاساوبریارە چارەنوس سازەکانە، ئەودەزگا شەرعیەیە کە ھەڵبژێرراوی کۆمەڵانی خەڵکی کوردستانە.\nبەڵێ پەرلەمانی کوردستان،ھەر وەک ووڵاتانی تر ئەو دەزگا نیشتیمانییە کە ھاوڵاتیان بۆ ڕزگاربوون لە جەبەڕووت ودەسەڵاتی ڕەھاو بێ سنووری تاکڕەوەی و سنورێک بۆدەسەڵاتی تاکڕەوی دامەزراوە،بۆئەوەی ھەموو بڕیارو دەسەڵاتەکانی حکومڕانی کۆنەبێتەوە لەژێر دەستی چەند کەسێکی کەمدا وچارەنوسی میللەتێک دیاری بکات،لەکاتێکدا پەڕلەمانێکی شەرعیت ھەیە کە بەرزترین دەسەڵاتی یاسادانانە لە ووڵاتدا لەجیاتی تاک بڕیاری کۆدەنگی ودەنگی خەڵک بەگشتی وبەشێوەیەکی یاسایی بڕیار لە کێشە چارەنوس سازەکان دەدات.\nھەر بۆیە لە ھەمووی گرنگتر ئەوەیە لە ڕووی یاساییەوە، دەبێت پەڕلەمان یاسای ڕیفڕاندۆم تاووتوێ بکات و بڕیاری کۆتایی لەسەرچۆنێتی جێبەجێکردنی بدات، جا ئەگەر تۆ پەڕلەمانەکەت وەک باڵاترین دەزگای یاسا دانان پەک خرابێت، دەبێت چۆن و چ شەرعەتێک بدەیت بە ڕاپرسیەکە،یاخود پرسی سەربەخۆیی، ئەوە شەرعیەتی نێودەوڵەتی نێوخۆیش دەخرێتە ژێر نیشانەی پرسیارەوە.\nبۆیە بەفەرمی پەرلەمانی کوردستانە یاخود ئەنجومەن نیشتمانیی کوردستانە،ئەم ئەنجومەنە نوێنەرایەتی دانیشتووانی ھەرێمی کوردستان دەکات و ھێزی یاسا دانەری حکومەیتی ھەرێمی کوردستانە.\nگرنگیەکەی لەوەدایە کەپەرلەمانی کوردستان بۆی ھەیە ھەر یاسایەکی فیدڕاڵی لە ھەرێمدا بخاتە کار کە بەدەر بێت لە تایبەتمەندیی دەسەڵاتەکانی فیدڕاڵی کە لە ماددەی ١١٠ی دەستووری کۆماری عێراقی فیدڕاڵیدا ھاتوون.پرسی ڕیفراندۆمی بەدەست ھێناوە.\nبۆیە تکایە ئێوەی سیاسی بەرپرسیاریەتیەکی میژویتان لەسەر شانە لە کۆمەڵگادا، بێگومان ڕێزی خەبات وماندوبونی ئێوەدیارە وقورسایی وبایەخی خۆتان ھەیە،ھەرلە ڕۆژگارە سەختەکانی کۆڕی خەباتی شاخ و وئێستاش لە ژیانی مەدەنیدا، دەبێت بەھەمان گیانی خەباتی پێشمەرگایەتیەوە بەڕۆڵی خۆتان ھەستن ھەر لە سازان ویەک ڕیزی نێوماڵی کوردی وتا ئاشتەوایی کۆمەڵایەتی،ئەوەی دەمێنێتەوە ڕێکارە یاساییەکانە جێێ بێڵن بۆ خەڵەکە یاساییەکە،کە بەبڕوای بەندە پێش ھەموو شتێک کاراکردنەوەی پەڕلەمانی کوردستانە،کە کۆمەڵە کەسانێکی یاساناس وپرۆفیشناڵ لە بواری یاسادا لەنێوپەڕلەماندا بوونیان ھەیە،بێشک دەتوانن ئەو دەنگەبن کە پرسە چارەنوسسازەکان بە یاسایی بکەن و بیگەیەنن بە کۆمەڵگای نێەدەوڵەتی ودۆست ونەیارەکانی کەلی کوردستان.


بەرپرسێكی پێشووی یەکێتی: پەرلەمانتارانی هاوپەیمانیی هیوا ئەجێندای عەرەبە شۆڤێنییەكان جێبەجێ دەکەن\n”ئەوانەی پۆستێک وەردەگرن جگە لە پارتی، حزبەکەی خۆیان جێدێڵن تا لە پۆستەكانیان بمێننەوە“\nباسنیوز 18/01/2021 - 14:10 كوردستان\nبەرپرسێكی پێشووی یەكێتیی نیشتمانیی كوردستان رای دەگەیەنێت كە پەرلەمانتارانی هاوپەیمانیی هیوا (١٥ پەرلەمانتاری نەیاری هەرێمی كوردستان پێكیان هێناوە) ئەجێندای عەرەبە شۆڤێنییەكان جێبەجێ دەكەن.\nئەحمەد قەدەفەری، جێگری پێشووی بەرپرسی مەڵبەندی شارەزووری یەکێتیی نیشتمانیی کوردستان بە (باسنیوز)ی ڕاگەیاند، ئەو پەرلەمانتارە کوردانەی گرووپی ھیوایان دامەزراندووە، ”ڕەنگە خۆیان بڵێن کار بۆ بەرژەوەندییەکانی خەڵكی دەکەن، بەڵام لە ڕاستیدا ئەوان ئەجێندای عەرەبی شۆڤێنی جێبەجێ دەکەن، چونکە بەغدا ھەموو ھەوڵێکی خۆی دەخاتە گەڕ بۆ ئەوەی کورد لە نێو خۆیدا یەکگرتوو نەبێت، بێگومان عەرەبی شۆڤێنی ئێستا خۆشحاڵە بەوەی ئەو پەرلەمانتارە کوردانە گرووپی ھیوایان پێکھێناوە، چونکە عەرەب سوود لە دابەشبوونی کورد دەبینێت“.\nلەبارەی پەیوەندیی ئەو پەرلەمانتارانەشەوە بە حزبەكانیانەوە، قەدەفەری بۆ (باسنیوز) گوتی: ”کێشەکە ئەوەیە ھەر کەسێک پۆستێک وەربگرێت، جگە لەوانەی پارتی، چونکە ئەوان پابەندیی بە حزبەکەیان بەھەند وەردەگرن، ئەوانی دیکە بە دوای بەرژەوەندیی خۆیاندا دەگەڕێن و دەڕۆنە ناو حزبێکی دیکەوە بۆ ئەوەی لەو جێگەیەی خۆیان بمێننەوە“.\nجەختیشی كردەوە: ”ئەو پەرلەمانتارە کوردانەی جیا بوونەتەوە، ناتوانن ھیچ بۆ گەلی کورد بکەن، تەنیا بەدوای بەرژەوەندیی خۆیاندا دەگەڕێن“.\nبە پێویستیشی زانی، کورد لە هەڵبژاردنی داهاتوودا یەكگرتوو بێت، بۆ ئەوەی پێگەی لە بەغدا لاواز نەبێت، ”ئەگەر لە هەولێر و سلێمانی و دھۆک ھێز و لایەنە سیاسییەکان یەکگرتوو نەبن، ھەروەھا لە ناوچە كوردستانییەكان یەکگرتوو نەبین، ئیتر باشترە فاتیحایەک بۆ خۆمان بخوێنین، بۆیە تەمەنا دەکەم ھەموو حزب و لایەنە سیاسییەکانی کوردستان لەم ھەڵبژاردنەدا تەبا و یەكگرتوو بن“.


فەرمان خەرابەیی - ویکیپیدیا، ئینسایکڵۆپیدیای ئازاد\n(١٩٧٩-0٤-٢٤) ٢٤ی نیسانی ١٩٧٩ (تەمەن ٤٢ )\nدەرچووی زانکۆ - بەکالۆریۆس\nنووسەر و زانای ئایینی\nمەلا فەرمان خەرابەیی\nفەرمان خەرابەیی (لەدایکبووی ٢٤ی نیسانی ١٩٧٩ لە کەرکووک) نووسەر و زانای ئایینییە، چەندین کتێب و توێژینەوەی چاپکراوی ھەیە، چەندین بەرنامە و وتاری دەنگ و ڕەنگی ھەیە، بانگخوازێکی چالاکە.\n٢ پیشە و چالاکی\n٣ بڕوانامە و ئاستی زانستی\n٤ کێشەی کتێبی ڕاستییەکی ونبوو\n٥ بەرنامەی تەلەڤیزیۆنی\n٦ کتێبە چاپکراوەکان\nفەرمان خەرابەیی لە شاری کەرکووک لە دایکبووە، لەسەرەتای تەمەنیدا ماڵباتی خەرابەیی ماڵیان لە کەرکووک دەگوازنەوە بۆ ھەولێر، ھەموو قوتاغەکانی خوێندنی لە سەرتاییەوە تا زانکۆ لە ھەولێر تەواوکردووە، ھەر لە تەمەنی لاویدا دەستدەکات بە نووسین و کاری بانگخوازی، لە ئێستادا پێش نوێژ و وتارخوێنی مزگەوتی سەعید نورسییە لە ھەولێر.\nپیشە و چالاکی[دەستکاری]\nنووسەر و زانای ئایینی.\nدامەزرێنەری دەزگای MR\nدامەزرێنەری بنکەی قەڵایە بۆ قورئانی پیرۆز\nوتاربێژ لە مزگەوتی سەعید نورسیی\nچالاکوانی کۆمەڵگای مەدەنی.\nچالاکوانی بواری خێرخوازی.\nبڕوانامە و ئاستی زانستی[دەستکاری]\nدیبلۆم لە شەریعەت و وتاربێژی.\nبەکالۆریوس لە شەریعەت و بنچینەکانی دین.\nئیجازەی دوانزە عیلمی مەلایەتیی لە ھەموو زانستەکان وەرگرتووە.[ت ١]\nئیجازەی[ت ٢] لە زۆرێک لە کتێبانەکانی شەرع و فەرموودە و زانستەکانی ئبسلام وەرگرتووە.\nگەشتی زانستی چەندین وڵاتی کردووە، چاوی کەوتووە بە زانایان و کەسایەتییە ئەکادیمییەکان، سەردانی دەزگا و شوێنەوار و شوێنە زانستییەکانی کردووە، بەژداری خول و کۆنفراسەکانی کردووە.\nکێشەی کتێبی ڕاستییەکی ونبوو[دەستکاری]\nوتاری سەرەکی: ڕاستییەکی ونبوو\nلە ساڵی ٢٠١٠ کتێبێکی نووسی بە نێوی «ڕاستییەکی ونبوو» لە وێدا قسەی چەند کەسێکی ھەڵسوڕاوی بواری ئافرەتان و ژنانی گواستبۆوە، ئەوەش پشێوی و ناڕەحەتییەکی لەو نێوەندەدا دروست کرد، تا ئەوەی لە ٤ی کانوونی دووەمی ٢٠١١ خۆپێشاندانیان لە دژی نووسەری کتێبەدا بۆ بەردەم پەرلەمانی کوردسان سازکرد، خۆپێشاندەران یاداشتێکیان ئاراستەی سەرۆکایەتیی پەرلەمان کرد کە نووسەر سزا بدرێت، لەبەر ئەوەی خۆپێشاندەران بانگەشەی ئەوەیان دەکرد نووسەر بە کافر ناوی بردوون، بەڵام فەرمان خەرابەیی لە ڕونکردنەوەیەکدا ھەموو ئەو وتانەی ڕەتکردبوویەوە و وتبووی:\n«ئەو کتێبەی من توێژینەوەیەکی کۆمەڵایەتییە و بەشێوەیەکی ئەکادیمی و زانستی لە ژێر چەتری ڕێزگرتن لە سنووری یاسا ئەو توێژینەوەم ئەنجام داوە، بەڵام بە داخەوە زۆربەی ئەوانەی بڕیار لەسەر کتێبەکە دەدەن کتێبەکەیان ھەر نەبینیوە، من لەو کتێبە ھێرش و تۆمەتم بۆ کەس نەکردووە، حوکمم لەسەر کەس نەداوە، کەسم بە مورتەد و کافر دانەناوە، ئەوانەش کە ئەو تۆمەتانەم بۆ ھەڵدەبەستن، با بزانم لە کوێی کتێبەکە ئەو شتانەم وتووە با لە کتێبەکە دەریبھێنن و بڵاوی بکەتەوە و بڵێن ئەوەتا لێرە وات وتووە، لەو کتێبە تەنھا قسەکانم نەقل کردووە کە ناتوانن ئینکاری لە وتەی خۆیان بکەن، من ئەو کارەی کردوومە بە ئەرکێکی نیشتمانی و دینی دەزانم، بۆ پاراستنی بەھا جوانەکانی کۆمەڵگای کوردی ئەنجامم داوە، بۆیە بە باشی دەزانم و خەڵکیش بە باشی دەزانن، ئەو کەسەش بە ھەڵەی دەزانێ با بێ جورئەت بکا لە ھەر دەزگایەکی ڕاگەیاندن دەیەوەێ ئامادەم گفتوگۆی لەگەڵ بکەم».\nدواتریش لەلایەن ڕۆژنامەنووس تامان شاکر و ٧٠ ئافرەتی ھەڵسوڕاوی بواری ئافرەتان سکاڵا لە دژی فەرمان خەرابەیی تۆماردەکرێت، دواجار دادگا دۆسییەکەی یەکلاکردەوە و لە بەرژەوەندی فەرمان خەرابەیی بڕیاریدا، ئەستۆ پاکی دەرخست و ئەو تۆمەتانەی ڕەتکردەوە مافی پێدا سکالا تۆمار بکات بەڵام ناوبراو لە سکاڵاکارانی بووری\nخێزان و ژیان\nزنجیرە چیرۆکی ڕاستەقینە، پێکھاتووە لە ١٠ نامیلکە\n^ ئیجازەی دوانزە عیلم ناسراوە بە (اجازة علمیة) بریتییە لە ئیجازەی شەرعی لە ھەموو زانستەکانی ئیسلام کە سەنەدەکەی دەچیتەوە سەر پێغەمبەری ئیسلام.\n^ ئیجازەی کتێب بریتییە لەوەی قوتابییەک یان کۆمەڵە قوتابییەک یەکێکیان ئەو کتێبە بۆ مامۆستاکە دەخوێنێتەوە ئەوانی تر گوێ دەگرن، پاشان مامۆستاکە ئیجازەی ئەو کتێبەیان پێدەدات کە زنجیرەکەی دەگەڕێتەوە لەسەر دانەری کتێبەکە.\n^ "کوردیپیدیا". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ ئ ا "ژیاننامە". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "islam house". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "فەرمان خەرابەیی لە چەن دێڕێک". Archived from the original on ١٤ی ئایاری ٢٠٢٠. Retrieved ١٤ی ئایاری ٢٠٢٠. Check date values in: |access-date=, |archive-date= (help)\n^ "ڕۆژنامەی ئیلاف" (بە عەرەبی). Archived from the original on ٤-٤-٢٠٢٠. Retrieved ٢٦-٤-٢٠٢٠. Check date values in: |access-date=, |archive-date= (help)\n^ "الیوم السابع" (بە عەرەبی). Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ڕۆژنامەی بزاو". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "إذاعة العراق الحر" (بە عەرەبی). Archived from the original on ٤ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ڕووداو نێت". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ڕۆژنامەی ڕۆژنامە". Archived (PDF) from the original on ٤ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ڕۆژنامەی ھەولێر". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "وێپگەی زانایان". Archived from the original on ١٠ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ڕۆژنامەی ڕووداو". Archived from the original on ٢٥ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "ئەمڕۆ". Archived from the original on ٤ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ "zanayan". Archived from the original on ١٠ی نیسانی ٢٠٢٠. Retrieved ٢٥ی نیسانی ٢٠٢٠. Check date values in: |access-date=, |archive-date= (help)\n^ ژمارە (١١١) لاپەرە (١٣). "ڕۆژنامەی ڕووداو" (PDF). Archived (PDF) from the original on ١٤ی ئایاری ٢٠٢٠. Retrieved ١٤ی ئایاری ٢٠٢٠. Check date values in: |access-date=, |archive-date= (help)\n^ ژمارە (١٤٨٧٢) لاپەرە (٣٠). "ڕۆژنامەی القدس" (PDF) (بە عەرەبی). Archived (PDF) from the original on ١٤ی ئایاری ٢٠٢٠. Retrieved ١٤ی ئایاری ٢٠٢٠. Check date values in: |access-date=, |archive-date= (help)\n^ "ئاوێتەی دڵ". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "ڕێبەری نوێژەکان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "چی دەکەی بۆ کۆرپەکەت". Archived from the original on ١ی ئایاری ٢٠٢٠. Retrieved ١ی ئایاری ٢٠٢٠. Check date values in: |access-date=, |archive-date= (help)\n^ "ڕێبەری خێزانی موسڵمان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "فەرھەنگی ناوی منداڵ". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "ھەناسەی ژیان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "زایەڵەی شادی". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "بازنەی ژیان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "ڕێبەری ئاسان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "قەڵای خێزان". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "لاوان کاتی نەھاتوە بگەڕێینەوە؟!". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "کێ دەکەی بە ھاوسەری ژیانت؟!". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "تەمەنی زێرین.. بە فیڕۆی نەدەین". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "چاکترین ئافرەت لە چاوی پێغەمبەردا". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "ھۆکارە بەسوودەکان بۆ ژیانێکی ئاسوودە". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "خۆشەویستی". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "ناوە جوانەکانی خوای گەورە". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "کاسێتێکی ڤیدیۆ ژیانی لێ تاڵ کردم". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "کتێبخانە". Archived from the original on ١٨ی ئابی ٢٠٢٠. Retrieved ١٩ی ئابی ٢٠٢٠. Check date values in: |access-date=, |archive-date= (help)\n^ "کتێبخانە". Archived from the original on ١٤ی ئایاری ٢٠٢٠. Retrieved ١٤ی ئایاری ٢٠٢٠. Check date values in: |access-date=, |archive-date= (help)\nوەرگیراو لە «https://ckb.wikipedia.org/w/index.php?title=فەرمان_خەرابەیی&oldid=783607»\nکتێبەکانی فەرمان خەرابەیی\nئەم پەڕەیە دواجار لە ١٥:٢٢ی ١١ی ئایاری ٢٠٢١ نوێ کراوەتەوە.